text:
Ubu ni ubuhamya bw’umuhinzi wo mu Ntara y’Iburasirazuba, mu Karere ka Ngoma, mu Murenge wa Murama, Mukankwiro Clementine wahinduriwe ubuzima no gukorana n’Ikigo cy’Ubuhahirane gikorera muri Afurika y’Iburasirazuba gihuza abahinzi n’abaguzi EAX (East Africa Exchange).
Iki kigo cyatangiye gukorera mu Rwanda mu 2014 gitangirira ku bakora ubuhinzi butandukanye bw’ibinyampeke ariko cyane cyane ubuhinzi bw’ibigori nibwo bwibandwaho.
Mu kiganiro yagiranye na IGIHE, Mukankwiro yagaragaje ko ubuhinzi bwahinduye isura nyuma yo gutangira gukorana na EAX ikabagurira umusaruro wabo washoboraga kubapfira ubusa.
Yagize ati “Gukorana nayo (EAX) yatwongereye amafaranga bituma dutera imbere, ubu nta kibazo dufite ku buryo ubu ntatinya kujya kuri banki bakanguriza amafaranga kandi ndi umugore.”
Ibi si ibya Mukankwiro gusa kuko abihuriyeho n’abandi bahinzi bari kumwe muri koperative aho bagaragaza ko gukorana na EAX byahinduye imiterere y’ubuhinzi, abasha kwiyishyurira mituweli, kwigurira amatungo magufi no guhindura intekerezo bari babufiteho ndetse n’ibindi.
Umuhinzi Baziruwunguka Jean Pierre yavuze mbere umuhinzi yafatwaga nk’umuntu uciriritse ariko kuri ubu atari ko bimeze kuko kuri ubu babasha kwiteza imbere babikomoye mu buhinzi.
Yagaragaje ko mbere bari bahangayikishijwe bikomeye no kubona aho bagurisha umusaruro wabo ariko kuri ubu umusaruro wera bazi neza isoko ryawo ku buryo bufatika kandi nibura hiyongeraho 10% ku giciro gisanzwe ku isoko.
Ati “Iyo uhinga ufite isoko ushobora no kuba wakaka n’inguzanyo kuko uba uziko ufite aho uzagurisha ariko hagati ya 2012 na 2013 nta soko twari dufite. Iyo twezaga ibigori twajyaga Nyabugogo cyangwa n’ahandi ku mashini ariko ukabona igiciro ntacyo. EAX yo tujya guhinga twamaze kugirana amasezerano kandi ayo masezerano dushobora kuyajyana no muri banki bakaduha amafaranga tugahinga twasarura tukagurisha tukishyura banki.”
EAX ikorana ite n’abahinzi?
Ubusanzwe EAX, ni ikigo gikorera mu Karere ka Afurika y’Iburasirazuba gifasha abafite ibicuruzwa bitandukanye kikagira icyicaro gikuru mu Rwanda.
EAX iha abitabiriye isoko ry’ibicuruzwa, nk’abakora ubuhinzi n’abacuruza ibikomoka ku buhinzi amahirwe meza yo gucuruza ibicuruzwa byabo mu karere no ku masoko mpuzamahanga.
Ni ikigo cyashyizweho kugira ngo kibe inzira yo guhuza abahinzi-borozi bato ku masoko yagutse, gitange ibiciro byapiganwa ku bicuruzwa, kandi biborohereze amahirwe yo kubona inguzanyo z’ibigo by’imari mu buryo bworoshye.
Umuyobozi wa Koperative COREMU (Koperative Reba imbere Munyamurama) ihinga ibigori, ibishyimbo na kawa, Majyambere Viateur, yavuze ko kuri ubu igizwe n’abanyamuryango bagera kuri 350 bavuye kuri 90 bayitangije muri 2011 kandi bahinga kuri hegitare zisaga 400.
Yavuze ko ibyo bakesha EAX ari byinshi kuko babaha amahugurwa abafasha mu guteza imbere ubuhinzi bwabo ndetse n’inama zuko bafata neza umusaruro ukabasha kubabyarira inyungu ndetse no kwiteza imbere mu buryo bufatika.
Iki kigo gihuza abafite ibicuruzwa birimo ibigori, ibishyimbo, soya, amasaka umuceri, ingano n’ibindi. EAX irateganya kandi gutangira gucuruza icyayi n’ikawa by’u Rwanda, dore ko bifite isoko ryagutse mu mahanga. Mu gihe cya vuba, EAX irateganya no kwinjira mu bucuruzi bw’ ibindi bicuruzwa bidashingiye ku buhinzi gusa.
Umuyobozi ushinzwe ibikorwa muri EAX, Kayitakire Clement, yabwiye IGIHE ko bahisemo gutangirira ku buhinzi bitewe n’uko ariho ubukungu bw’u Rwanda bushingiye.
Ati “Bitewe n’Igihugu cyacu, imiterere yacyo n’imibereho yacyo ikihutirwaga cyane twagombaga guhera ku buhinzi, tugatangira mu buryo bwo gutunganya umusaruro neza ku buryo wishimirwa n’uwuguze, ibyo bigatuma isoko rikomeza kuba ryiza. Iyo ushaka umusaruro mwiza w’abahinzi urabaherekeza muri urwo rugendo rw’ubuhinzi.”
Yavuze ko batanga amahugurwa ku bahinzi no kubakurikirana kugera babonye umusaruro. Iyo umusaruro ubonetse ugurwa na EAX ibyaguzwe bigashyirwa mu byiciro nyuma yo gupima ubuziranenge bwabyo no kubigeza ku isoko.
Abahinzi bakorana na EAX bashobora gusaba guhunikirwa imyaka mu gihe bategereje ko ibiciro byiyongera bikaba byiza bakabona kuwugurisha aho bagirana amasezerano ashobora no kwifashishwa mu gusaba inguzanyo mu bigo by’imari kuko bahabwa icyemezo cy’uko EAX ibahunikiye ‘Electronic Warehouse Receipt’ ariyo nyemezabubiko y’ikoranabuhanga.
Kugira ngo umusaruro wemerwe mu buhunikiro ya EAX ubanza gusuzumwa ubuziranenge no gushyirwa mu byiciro hagamijwe kwirinda uburozi bwa Aflatoxin kuko banabibika bakurikije icyiciro cyabyo.
Uhereye ku cyiciro cya mbere kiranga umusaruro mwiza kugera ku cya kane ni nako bigenda birushanya igiciro kiza kuko ibyo mu cyiciro cya kane biba bigenewe gusa gukorwamo ibyo kurya by’amatungo.
Umuyobozi Mukuru wa EAX, Rugema Joshua, yavuze ko intego yayo ari ngari mu rwego rwo guteza imbere abanyarwanda binyuze mu guhuza abagurisha n’abaguzi no guteza imbere ubuhinzi.
Yavuze ko intego ya mbere kwari uguhuza abahinzi n’abaguzi cyane ko umusaruro w’ibikomoka ku buhinzi wakundaga kubura abaguzi bitewe n’uburyo uba wafashwe nabi ukaba wakangirika.
Ati “Ikindi kintu gikomeye twashakaga gukora ni uguhuza abahinzi n’abaguzi. Guhuza umuguzi n’utunganya umusaruro duhereye ku buhinzi. Kubera ko kugeza ubu ufite umusaruro, ufite abaguzi, umusaruro ubitse neza kandi wujuje ubuziranenge bivuze ko uba ushobora no kubona isoko ryiza.”
Rugema yavuze ko intego za EAX kuri ubu ari ugukomeza gushyigikira Abanyarwanda by’umwihariko abahinzi mu kubona amakuru arebana n’ibiciro ku isoko, kugeza umusaruro ku isoko riboneye no gufasha abahinzi kugera ku mari cyane ko bakenera amafaranga mu bikorwa byabo bya buri munsi.
Kugeza ubu abakiriya b’Imena ba EAX barimo inganda nini zitunganya umusaruro w’ibikomoka ku buhinzi nka MINIMEX, uruganda rwa Africa Improved Foods n’izindi zitandukanye.
Amafoto: Mugwiza Olivier


c: text/html

text:
“NYAGASANI YEZU DUHE KUBONA”
Inyigisho yo kuwa mbere w’icyumweru cya 33 gisanzwe/B, 15/11/2021
Amasomo: 1 Mak 1,10-15.41-43.54-57.62- 64; Lk 18, 35-43
Yezu naganze iteka.
Bavandimwe, umuhanuzi Izayi yarateruye arahanura ati: “Baragowe! Abita icyiza ikibi, ikibi bakacyita icyiza. Umwijima bawugira urumuri, urumuri barugira umwijima, ibisharira babyita ibiryohera, na ho ibiryohera bakabyita ibisharira. Baragowe! Ab’intwari zo mu runywero, kimwe n’inkwakuzi mu kuvanga inzoga, bo bagira umwere umunyacyaha ari uko abaguriye, bakima ubutabera intungane ibyo yatsindiye” (Iz. 5,20-23). Usomye ubu buhanuzi dusanga mu mutwe wa gatanu, usanga Izayi yerekana ubuhumyi bw’amaso y’umubiri n’ay’umutima. Ari ho natwe dukwiye kumera nk’iyi mpumyi yo kuri Yeriko, maze tukegera Yezu w’ i Nazareti tukamusaba tugira tuti: “Yezu, Mwana wa Dawudi, mbabarira”. Yezu, icyo dushaka kukwisabira ni ukuduha kubona bityo tukabasha gutandukanya neza ibintu, ntitubicurike cyangwa ngo tubivangavange kubera inyungu zidafite agaciro.
Inkuru Nziza ya none, iradutekerereza uburyo impumyi yagiriwe impuhwe, igahabwa kubona ibikesha ukwemera yari ifite muri Yezu, Umwana wa Dawudi. Twese tuzi neza ko impumyi, yibera mu isi yayo, mu icuraburindi. Ibindi ni ukubibwirwa we akishakira ishusho abiha.
Natwe ntibitangaje ko hari ubwo twisanga turi mu icuraburindi, ntitubashe kubona neza inzira ikwiye y’ubuzima bwacu kandi dufite amaso y’umubiri. Ingero ni nyinshi: kumvikana no gushyikirana n’uwo mwashakanye bikagorana, abana wibyariye bakagutesha umutwe cyangwa bakakubana amadebe, cyangwa se uburyo umuntu akwiye kwitwara mu ngorane n’ibigeragezo by’ubuzima. Hakaba n’ubwo tutabasha kumva no kwakira ibyago n’akababaro tugenda tunyuramo. Ibi hamwe n’ibindi bisaba ko duharanira gushaka urumuri, kugira ngo tubashe gusimbuka imitego n’imigende dusanga mu kayira k’ubuzima bwacu.
Ngiryo ibanga impumyi yo kuri Yeriko, yakoresheje ubwo yumvaga umuriri w’abantu akabaza ibyo ari byo, maze bamumenyesha ko ari Yezu w’i Nazareti wari uhise, nuko inyigisho yari yarahawe mu muryango we, mu kwitegura amaza y’umucunguzi, dore ubuhanuzi bwavugaga ko azaba afite inkomoko mu muryango wa Dawudi, maze na we ntatinye kumutabaza: “Yezu, Mwana wa Dawudi, mbabarira”. Nk’uko Yezu, ntawe umutabaza ngo amwime amatwi, cyane cyane ubikoranye umutima uzira uburyarya kandi abikwiye, ngo arorere kumukorera icyo amusabye. Dore ko hari ubwo dusaba, ariko ugasanga n’ibyo dufite tutazi agaciro kabyo, uretse utabifite. Kuko burya kenshi ibintu tumenya agaciro kabyo iyo ntabyo dufite cyangwa biduciye mu myanya y’intoki.
Ijambo rya Yezu kuko ryifitemo ububasha, rikaba ukuri n’urumuri k’uryakiriye, ryamuviriyemo kwakira umukiro maze ahumuka amaso y’umubiri, kuko ay’umutima yo yarebaga neza, ari byo kuvuga ukwemera yari yifitemo. Ese natwe twemera ko Yezu ari umukiza n’umucunguzi kandi Ijambo rye ryuje ububasha?
Dore we amaze guhabwa icyo yifuzaga, ntabwo yabaye uwo gutangara gusa cyangwa ngo ajye kubwira umuryango we ibyamubayeho, yafashe umwanzuro ahitamo gukurikira Yezu kandi ntapfukirane iyo neza amaze kugirirwa, ahubwo aherako agenda asingiza Imana, adatewe isoni n’imbaga yari imukikije. Ese natwe duhorana ubutwari n’ibyishimo byo guhamya ibitangaza Imana idukorera mu buzima bwa buri munsi mu buryo bunyuranye? Dore ko iyo tubashije gutanga urugero rwiza twamamaza ineza y’Imana kandi tukabisingiriza Imana bitera ishyaka abo turi kumwe n’abatubona na bo bagukurizaho gusingiza Imana.
None bavandimwe dusangiye ukwemera, jye nawe turifuza ko Yezu yadukorera iki? Nk’uko nabivuze haruguru, mu buhanuzi bwa Izayi, birakwiye ko twasaba Yezu, kutugirira impuhwe akaduhumura amaso y’umutima n’ay’umubiri. Bityo tukabasha gutandukanya icyiza n’ikibi, urumuri n’umwijima, ikuri n’ikinyoma, kurengera no kurenganya, gukiza no guteranya, maze tukihata gukora ibyiza kandi tukamaganira kure ibibi byose kandi tugahorana ishema n’isheja mu gushimira no gusingiza Imana, kubera ibyiza ihora itugirira.
Isomo rya mbere twumvise rikwiye kutubera akabarore, kukudahubukira ibije byose, kuko si ko biba bidufitiye umumaro cyangwa se bikomotse ku Mana. Abayahudi ku ngoma y’umuhungu w’umwami Antiyokusi Epifani, wari warabaye mu bugwate i Roma, ku ngoma ye hadutse abashukanyi, abantu b’ibyigomeke maze bashuka abantu ngo batera Imana umugongo maze bunge ubumwe n’amahanga abakikije, ngo ni bwo bazagira amahoro, kuko ngo aho baciriye ukubiri n’ayo bakiyemeza kuyoboka Imana ari bwo bahuye n’ibyago bitagira ingano.
Koko burya ntawe unanira umushuka agora umugira inama y’ingirakamaro. Kubera ubuhumyi bw’umutima bakiranye yombi ubwo buyobe bwo kugenza nk’abanyamahanga, ni ko gusanga umwami bamusaba uburenganzira bwo kureka imigenzereze bari basanganywe yo kubaha no gusenga Imana imwe rukumbi: Baretse kongera kugenya abana babo kandi bihakana Isezerano ritagatifu. Uko kwihakana Isezerano byatumye umwami akuraho imigenzo myiza yose ya Kiyahudi, asaba bose ko bakurikiza amategeko n’amabwiriza ye.
Nyamara burya n’ubwo hari bamwe bohoka ku bije byose, buri gihe haba ab’imbuza-kurahira, bahitamo gukomeza kuba inyangamugayo n’indahemuka. Abo biyemeje gukomera ku Isezerano ritagatifu byaviriyemo gupfa, banga kohoka no kuyoboka imigenzo idahesha Imana ya Isiraheri icyubahiro n’ikuzo ikwiye. Natwe dukwiye kuba intwari tugakomera ku masezerano twagiranye n’Imana muri Batisimu igihe twiyemeje kwanga icyaha, gukurikira no gukurikiza Yezu, Umucunguzi wacu. Kugira ngo rero duhorane ubwo butwari butagamburuzwa n’ibihinda ndetse n’urupfu, ni ngombwa gusaba urumuri n’imbaraga dukesha Roho Mutagatifu, kugira ngo tubashe kumenya gutandukanya ikibi n’icyiza. Icyiza tukakihambiraho na ho ikibi tukakigendera kure. Amina.
Padiri Anselimi Musafiri

robotstxt: allowed

filter: keep


text:
Umutingito na tsunami mu Buyapani
Umutingito w’Isi na Tsunami mu Buyapani cyangwa Umutingito na Tsunami mu Buyapani, Umutingito udasanzwe mu Buyapani (izina mu kiyapani : 東北地方太平洋沖地震 Tōhoku Chihō Taiheiyō-oki Jishin) ni umutingito na umutingito udasanzwe (tsunami) tariki ya 11 Werurwe 2011 ku gipimo cya Mw 9,0 wahitanye abantu hejuru ya 12,300 i Tōhoku mu Buyapani.
Igihungu cy’Ubuyapani ubu cyirimumazi abira kikaba gikeneye ubufasha bwinshi kandi bukomeye cyane kuko cyibasiwe cyane na cyakibazo cy’amazi aremereye ndetse n’umutingito udasanzwe (tsunami) Ubuyapani bukaba bukomerewe cyane, kuko bikomeje gusatira mu murwa mukuru Tokyo, Tsunami ikaba ifite umuvunduko ukomeye cyane kuko ntaho aya mazi agera ngo hagire igisigara akaba abanzirizwa n’umutingito ugashegesha ibintu byinshi nk’amazu yemwe nayitwa ko akomeye, hanyuma hakaza amazi menshi cyane kdi aremereye agatwara byose.
Mu Buyapani, hari ikindi kintu cyasandaye ku mashini ya kabiri y’uruganda rukoresha ingufu nukleyeri ku munsi wa kane nyuma y’uko rwangijwe n’umutingito w’isi. Ibyo byateje ubwoba ko ibyuma by’urwo ruganda bishobora kurekura imyuka yanduza. Icyo kintu cyasandaye muri iki gitondo cyo ku ya 15 y’ukwa 3 mu mwaka w’2011 ku ruganda rw’ahitwa Fukushima, cyaje gikurikira ikindi cyasandaye umunsi umwe n’iminsi itatu mbere y’iyo taliki. Ibibazo kuri urwo ruganda byatangiye ubwo umutingito w’isi na tsunami yaje iwukurikira byatumye amashanyarazi abura kuri urwo ruganda. Icyo kibazo cyatumye ibyuma bikonjesha imashini kugirango zidashongeshwa n’ubushyuhe bwinshi zidakora.
Abategetsi bo mu Buyapani bari kugerageza gusubiza ibintu mu buryo ku ruganda rukora ingufu za nuclear ruri i Fukushima rwasinzikajwe n’umutingito w’isi hamwe na tsunami kuwa 5 w’icyumweru gishize.[1]
Tubibutse ko muri iyi minsi igihugu cy’Ubuyapani kitorohewe namba n’umutingito umaze guhitana abarenga 10.000; gusa abapfa bo biyongera buri munsi ku buryo umubare wabo ugenda urushaho kwiyongera uko umunsi ushira.
Ingaruka z’umutingito[Hindura | hindura inkomoko]
Ku wa Gatanu w’icyumweru gishize, igihugu cy’u Buyapani gisanzwe kizwiho kwibasirwa n’imitingito inshuro nyinshi buri munsi, cyahuye n’umutingito ukabije kuko wari ku rwego rwa 8.9 ku gipimo cya Richter, ukaba ariwo wa 5 munini, kuva mu mwaka wa 1900. Uwo mutingito waturutse mu Nyanja ya Pasifika, uteza tsunami yageze kuri kilometero 10 mu Buyapani rwagati, cyane cyane mu gice cy’Amajyaruguru ashyira Uburasirazuba. Ababuriwe irengero n’abapfuye barenga 2000, kandi ingaruka zikomeje kwiyongera, aho inganda zimwe na zimwe za nucléaire zangiritse zigateza ubushyuhe bukomeye mu kirere.[2]
Uretse gukora ku Buyapani ariko, uwo mutingito wahinduye imiterere y’isi, n’ubwo bitagaragaye cyane. Nk’uko bitangazwa na the U.S. Geological Survey , uwo mutingito wasunitse ubutaka bw’u Buyapani, ubwigiza kure y’inyanja ho metero zirenga 2.4 ugereranyije na mbere
Birashoboka ko bitagaragarira amaso ko amasaha y’umunsi yiyongereye ariko abahanga mu by’ubumenyi n’imiterere y’isi (Geophysique) barabyemeza ko ubu umunsi utakireshya nk`uko wareshyaga. Ibi ni nyuma y’umutingito wabereye mu gihugu cy’Ubuyapani. Uriya mutingito wagize ingaruka ku bintu byinshi cyane: inkombe z’inyanja zarahindutse, ibirwa bimwe na bimwe birazimira, ubutaka busa n’ubwimutse bugana mu gice cya ruguru cy’Isi (Hemisphere Nord). Ku buryo ubungubu igihe Isi yamaraga yizenguruka (rotation) kiyongereyeho amasegonda 0.000 006 (imibare ya Nasa . Iki gihe ni gito ariko gishobora kuzagira ingaruka nko guhinduka kwa kalendari, amasaha n’ibindi. [3]
Ingaruka z`uyu mutingito zirenze kure cyane iz’uheruka muri Shili. Umutingito wo muri Sumatra (2004) wari wateye umunsi kugabanuka ho amasegonda 0.000 0068.
Guhera mu mwaka wa 1990 iki nicyo cyago kigize ingaruka zikomeye ku isi. Naho Abayapani bo baremeza ko iki ari cyo cyago batazibagirwa nyuma yo kuraswa kw’imijyi ya Nagasaki na Hiroshima ( yarashwe n`Abanyamerika muri 1945)


text:
Ibicu bya Thermal nibikoresho byingirakamaro mugukuraho imibu, kurwanya udukoko, utundi dukoko nubwoko bwose bwa virusi.Bazagufasha guhuha ahantu hanini cyane vuba na bwangu, bica udukoko mugace kavuwe kandi wirukane udukoko twose nyuma kugirango twemeze ikibuga kitarimo inzitiramubu.Mugihe ubu aribwo buryo bwiza kandi bworoshye bwo kurwanya utwo dukoko duto, hari amabwiriza n'amabwiriza make ugomba gukurikiza kugirango umenye ko wowe cyangwa abakwegereye batakugirira nabi.
Rimwe mu makosa akunze kugaragara abantu bakora mugihe bakoresha imibu yananiwe gusoma amabwiriza.Urashobora gutekereza ko bidakenewe gusoma amabwiriza ayo ari yo yose kandi ko ntacyo bazakubwira.Ariko ikigaragara ni uko ayo mabwiriza ashobora kuba arimo amakuru yingenzi.Bakunze kukubwira kubyerekeye ibisubizo byibihuha bihuye nigicu cyawe, uko neza neza igihu cyawe gikora, nibiki biranga iyo mashini yihariye, Fata umwanya wo gusoma amabwiriza.Ibi bizagufasha kumenya neza ko utakwikomeretsa mugihe wijimye kandi ko utavunika igihu ubwambere ugerageje kugikoresha.
Kwambara ibikoresho byo gukingira: -
0
Ikindi kintu abantu benshi babona kidakenewe nubuswa nukwambara ibikoresho byo gukingira mugihe igihu.Mubyukuri, iki nikintu gikomeye cyane gukora.Nubwo ibisubizo byinshi byibihu bidafite uburozi cyangwa ngo bigirire nabi abantu cyangwa amatungo, biracyafite udukoko.Iyi miti irashobora gutera allergique iyo ihuye neza nuruhu rwabantu cyangwa niba uhumeka.
Niyo mpamvu ugomba kwambara uturindantoki twakazi, ibirahure bikingira hamwe nubuhumekero butari impapuro kugirango wirinde ko igihu gihura namaboko yawe, amaso yawe cyangwa umunwa.Ugomba kandi guhora wambaye ipantaro ndende, ishati miremire ninkweto zifunze kugirango wirinde kwanduza udukoko.
Suka umuti wica udukoko witonze: -
Indi nama yumutekano yo gukoresha ibicanwa byumuriro ni ukwitonda cyane mugihe urimo usuka umuti wica udukoko mumatungo yibihu.Mu icupa ryarwo ryambere, udukoko twica udukoko twibanda cyane kuko ucuramye iyo utewe.
Noneho, uramutse ubonye igisubizo kumaboko yawe cyangwa uruhu mugihe muburyo bwumwimerere, hazabaho amahirwe menshi yo kuba allergie reaction.Wambare uturindantoki hamwe nikirahure kirinda mugihe usuka udukoko kugirango wirinde impanuka zose zishoboka no gutembera mubyihutirwa.
Irinde gucana umuriro nizuba: -
Noneho, byumvikane ko, hari ibyo bice bya fogger, iyo uhuye nibintu, bishobora kugutera ibibazo.Ibicu birebire bikoresha imashini ikomeye, igufasha kuzenguruka ahantu mu bwisanzure utiriwe ureba umugozi w'amashanyarazi.Ugomba kwitonda cyane kugirango udashyira ahagaragara tank kugirango ufungure urumuri cyangwa izuba ryinshi.Kimwe muri ibyo gishobora gukurura igisasu gishobora gutwika izindi nkomere zikomeye.
Irinde Guhuza Amazi: -
Ibihu by'amashanyarazi, nkuko izina ryabo ribivuga, bikoreshwa n'amashanyarazi.Kuberako ukeneye kubacomeka mumashanyarazi, batanga umudendezo muke wo kugenda.Ariko dukesha imigozi miremire, urashobora guhuha ahantu hanini cyane hamwe nigicu cyamashanyarazi.
Kubera ko ukeneye gucomeka igihu kugirango ukore, menya neza ko wirinda amazi yose.Nkuko mubizi, amazi n'amashanyarazi ntibivanga.Ibi bivuze ko niba igihu cyangwa umugozi wamashanyarazi bihuye namazi, birashobora kuba bigufi kandi bigatera igice guhagarika akazi.Ariko ibyo nibintu byiza gusa.Ibintu nkibi birashobora kandi kuvuza fuse cyangwa no kugukubita.Muri ibyo bihe byombi, ntabwo ari wowe wenyine ahubwo nabandi mugukikije barashobora gukomereka.
Ibicu byubushyuhe nuburyo bwiza bwo gukuraho imibu, kurwanya udukoko & udukoko.Usibye ibi, ugomba kwibuka kandi ko ibyo bikoresho bishobora guteza akaga.Bakora bakoresheje propane cyangwa amashanyarazi kugirango bareme igihu gishyushye, cyica udukoko.Noneho rero, kurikiza izi nama zoroshye kandi witondere mugihe ukoresheje igihu kugirango wirinde umutekano mugihe wishimira udukoko twawe- n imibu.
Igihe cyoseBURUNDUizakora imashini nshya ya sprayer yo kurinda ubuzima rusange & ibidukikije bisukuye kugirango twice ubwoko bwose bwa virusi kwisi kandi tuzagerageza kurinda isi yacu umutekano, icyatsi nisuku
Longray gusa ukurikirane ibikoresho byiza & byiza imashini nziza kubiciro byiza bihendutse kubakiriya bose
Igihe cyo kohereza: Gashyantare-24-2022


text:
Ababyeyi bamwe barifuza ko ingengabihe yo mu mashuri abanza n’ayisumbuye yasubirwamo
Imyaka icumi irirenze hahinduwe ingengabihe y’amashuri abanza n’ayisumbuye mu Rwanda aho itangira muri mutarama igasozwa mu gushyingo mu gihe yatangiraga muri nzeri igasozwa muri Kamena.
Ibi bintu kuva byatangira abantu benshi ntibabyishimiye cyane ko bavuga ko nta mwana wo kwiga mu mpeshyi bitewe n’ubushyuhe buba buriho ,ababyeyi ,abanyeshuri,inzego z’ibigo by’igenga ndetse n’inzego zitandukanye za leta ntibumva kimwe kuriki kintu.
Bamwe mu babyeyi baganiriye na Radio/TV1 bagaragaje ko batishimiye iyi ngengabihe ndetse bavuga ko bishobotse yahinduka kuko igihe cy’impeshyi atar’igihe cyiza cyo kwiga kubera izuba ryinshi riba riri kuva ndetse hatirengagijwe ko haba har’ibura ryamazi mu bice bitandukanye mu gihugu.
si ubwa mbere iyi ngengabihe abantu batandukanye batangaza ko batayishimiye, kuko no muri kamena 2017 ,ubwo kiliziya gatolika yasozaga icyumweru cyahariwe uburezi muri paruwasi ya Zaza,Umushumba wa Diyoseze ya Gikongoro, Hakizimana Célestin yatanze ubutumwa mu izina ry’Umushumba w’iya Butare Ushinzwe uburezi Gatolika mu Rwanda, Phillipe Rukamba, avuga ko abanyeshuri babangamiwe no kuba biga mu mpeshyi.
Yatanze impmvu nyinshi zitandukanye gusa zimwe muzo yagarutseho cyane harimo kuba Kiliziya gaturika igira gahunda zitandukanye muriki gihe,kuba igihe cy’impeshyi haba har’izuba ryinshi bikaba byabangamira abanyeshuri kubijyanye n’imyigire ndetse agaruka no ku ibura ry’amazi riba riri mu gihugu hose.
Yagize ati “Nagira ngo ngire icyo nisabira umushyitsi Mukuru (Uwari uhagarariye Minisitiri w’Uburezi), mu rwego rwo kunoza imikoranire myiza isanzwe iranga Leta na Kiliziya mu burezi, ndahera ku ngengabihe y’umwaka w’amashuri; hashize igihe twifuza ko umwaka w’amashuri wajya utangira mu kwezi kwa cyenda, ukarangira mu kwezi kwa Gatandatu.”
Ati “Impamvu ni nyinshi ariko cyane cyane ni igihe cy’izuba n’ibura ry’amazi tuzi twese ko biremerera abana bacu baba ku mashuri mu kwezi kwa munani, hakiyongeraho na gahunda zinyuranye ziba ziri muri ayo mezi mu rwego rwa Kiliziya no mu buzima mbonezamubano, bibangamira cyane abarezi baba bagomba kuzitabira.”
Uwari waje ahagarariye Minisitiri w’uburezi yagaragaje ko bigoye kuba ingengabihe yahinduka bitewe na bamwe mu banyeshuri bo muri Africa y’iburasirazuba baza kwiga mu Rwanda, bikaba byabagiraho ingaruka baramutse basanze ingengabihe yo mu Rwanda itandukanye n’iyo mu bihugu bakomokamo.
Muriyi mvugo yasaga n’idatanga icyizere cyo kuba habaho impinduka ku ngengabihe, yavuze ko bikiri mu nyigo ndetse bakaba bari gukusanya impamvu ,yavuze ko nibasanga ari ngombwa ko habaho impinduka nta kabuza bazabyigaho bagafata umwannzuro utazabangamira buri wese.
Kugeza ubu amaso ahanzwe Minisiteri y’uburezi ngo harebwe niba har’icyakorwa kugira ngo iki kibazo kinononsorwe, kuko buri gihe kiri mu bigarukwaho n’abatari bake bashaka ko hagira impinduka zikorwa kuriyi ngengabihe.


text:
Imbaraga z’umuturanyi wa Bugufi
Kuva33:21: kdi uwiteka ati hariho ahantu bugufi bwanjye,nawe uzahahagarare ku rutare.
Bene data ncuti z’umusaraba dufatanije gucungurwa n’amaraso ya yesu kristo, ngarutse iyi ncuro ngo tuganire kuri iri jambo Imana ishyize ku mutima wanjye rivuga: Imbaraga z’umuturanyi wa bugufi.
Bene data, mbibutse ko gukomera kumuntu kugaragazwa n’imbaraga(z’ubwenge,z’amafaranga,z’ubutunzi,…..) afite. Ndetse benshi bifuza kumera nkabo bashingiye kubintu batunze n’ukuntu bameze. Abantu benshi bahagaritswe imitima cyane no kugwiza zimwe muri izo mbaraga. Iyo umuntu afite umuturanyi ufite izo mbaraga aba ahiriwe kubera ko hari bimwe abona atarabikwiriye. Hari amahirwe akugeraho bitewe n’imbaraga z’umuturanyi ufite nk’amashanyarazi,ibikorwa-remezo,amashuri,imihanda myiza,…. .
Reka mbibutse ko uwo utindanye nawe usa nawe, icyo ufashe kigusigira impumuro yacyo. Bakristo dufite umuturanyi wa bugufi kdi ukomeye uwo niwe ureba isi igahinda imishyitsi yakora ku misozi igacumba(zab104:32). Dukomejwe n’umuturanyi wacu wa bugufi uhora uturangaje imbere akaduha kuneshereza muri kristo yesu. Nidutumbira yesu tuzaba nkawe.
Imana yabanaga na mose nk’incuti ariko ikamusaba ko ayisura iwe ngo imwiyereke babonane ikamutuma kubisirayeli. Ariko hari ukundi kuntu yashakaga yanze kumwiyereka noneho nk’incuti isanzwe imugenderera imusaba ko aza agatura ahantu bugufi bwayo kgo imwiyereke ukundi. Hari abantu babana n’Imana muburyo busanzwe nk’abagenzi bagenda ariko kugwa kwabo kukaba kunini kubera aho bubatse. Aha bugufi bwayo hari urutare(kristo) umuntu yubakaho agakomera, imvura iragwa,imivu igatemba,umuyaga urahuha,byose byikubita kuri iyo nzu ntiyagwa,kuko yari ishinzwe ku rutare(matayo7:25). Petero avuga urwo rutare yaravuze ngo nimumwegere niwe buye rizima ryanzwe n’abantu ariko ku mana ryaratoranijwe riba iry’igiciro kinshi(1pet2:4).
Ihishurira mose iri banga yaramubwiye ngo ubwiza bwanjye bukikunyuraho,nzagushyira mu busate bw’igitare,ngutwikirize ikiganza cyanjye ngeze aho marira kunyuraho(kuva33:22). Hafi yayo uhabonera ubwiza bwayo,imirasire iyiturukaho ikugeraho, izuba ryo gukiranuka rirakurasira rifite gukiza mu mababa yaryo(malak3:20). Imana ishaka kudushyira kure y’ibiducogoza tugakomezwa n’imbaraga itanga ku kigero cy’umwuzuro wazo. Bugufi bwayo ikubika mu busate bw’igitare(ubwihugiko) ugakingirizwa n’imbar’aga z’igitare zitsikamira ibintu byose, uba murwihisho rw’isumbabyose azahama mu gicucu cy’ishobora byose(zab91) iyo utinze mu ifu usa n’ifu, watinda mu makara ugasa nayo, ariko tinda mu rutare use narwo maze ukomere.
Kdi hejuru y’uru rukuta rw’urutare igutwikiriza ikiganza nk’isakaro, ntuvirwa n’imvura,ntubonwa na bose,ntugerwaho na byose, bisaba uburenganzira kwa nyir’urugo nyir’imbaraga, nyir’ubutware, umuturanyi wa bugufi. Bugufi bw’Imana ugira imitekerereze nk’iyayo,imyumvire irahinduka,imigendere irahinduka,ugera kurwego rwo gusa nayo(abefeso5:1). Imana iduhamagarira kugera ku gihagararo cya kristo (abefeso4:13)ikadusaba kudahora mu bya mbere bya kristo kgo tugere aho dutunganirizwa(abaheb6:1).
Hari abakristo batuye kure y’Imana (kure y’imbaraga,ububasha,ubwere,imigambi,ubushake bwayo). Bakora uko babyumva,babaho uko bashaka,bagenda bigana abandi, bagira imyumvire yabo ariko Imana ishaka ko tugera ku kigero cyo kwakira imbaraga z’akamero kayo mu bwere bwayo zikatuyobora tugasa nayo muri byose.
Bene data mbifurije gutura bugufi bw’Imana kugira ngo ibiyereke muyindi ntera(dimension) kugira ngo muneshe ibyabaneshaga, mubiheshejwe n’imbaraga zituruka ku muturanyi wa bugufi,muhuze imyumvire n’imitekerereze,munganye umutekano,ndetse mugire uburinzi bungana kuko hafi aho nta mbaraga zindi zihegera.
IMANA IBAHE UMUGISHA


text:
IGICE CYA 26
“Ibyaha byawe urabibabariwe”
MATAYO 9:1-8 MARIKO 2:1-12 LUKA 5:17-26
YESU ABABARIRA IBYAHA UMUNTU WARI WARAMUGAYE KANDI AKAMUKIZA
Abantu bo hirya no hino bari barumvise ibya Yesu. Hari abantu benshi baturukaga mu turere twa kure baje kumva inyigisho ze no kureba ibitangaza akora. Icyakora hashize iminsi runaka, yasubiye i Kaperinawumu ari na ho yakoreye ibintu byinshi. Inkuru y’uko yagarutse yahise isakara muri uwo mugi wari ku nkengero z’inyanja ya Galilaya. Ibyo byatumye abantu benshi baza ku nzu yari arimo. Bamwe bari Abafarisayo n’abigishamategeko bari baje baturutse muri Galilaya na Yudaya hose, ndetse hari n’abari baturutse i Yerusalemu.
“Abantu benshi bakoraniye aho ku buryo hatasigaye akanya na gato, haba ndetse no ku muryango; atangira kubabwira ubutumwa bwiza” (Mariko 2:2). Iyo mimerere yatumye haba ikintu gitangaje. Icyo kintu gishobora kudufasha gusobanukirwa ko Yesu afite ububasha bwo kuvanaho impamvu ituma abantu bababara no gutuma abo ashaka bose bongera kugira amagara mazima.
Igihe Yesu yigishirizaga mu cyumba cyarimo abantu benshi, abagabo bane bazanye umuntu waremaye bamuhetse mu ngobyi. Bifuzaga ko Yesu akiza iyo ncuti yabo, ariko kubera ko hari abantu benshi, ntibashoboraga ‘kumujyana ngo bamugeze aho Yesu yari ari’ (Mariko 2:4). Gerageza kwiyumvisha ukuntu bumvise bashobewe. Buriye inzu bajya hejuru y’igisenge, bakuraho amategura, hanyuma bamanura ya ngobyi yari irimo wa muntu wamugaye.
Mbese Yesu yaba yararakajwe n’uko bari bamurogoye? Oya rwose! Ahubwo, yatangajwe cyane n’ukwizera kwabo maze abwira uwo muntu wamugaye ati “ibyaha byawe urabibabariwe” (Matayo 9:2). Ariko se koko Yesu ashobora kubabarira abantu ibyaha? Abanditsi n’Abafarisayo babigize ikibazo kirekire, baratekereza bati “kuki uyu muntu avuze atya? Aratuka Imana. Ni nde wundi ushobora kubabarira abantu ibyaha, uretse Imana yonyine?”—Mariko 2:7.
Yesu yamenye ibyo batekerezaga, arababwira ati “kuki mutekereza ibintu nk’ibyo mu mitima yanyu? None se ari ukubwira iki kirema ngo ‘ibyaha byawe urabibabariwe,’ cyangwa ngo ‘haguruka wikorere ingobyi yawe ugende,’ icyoroshye ni ikihe” (Mariko 2:8, 9)? Koko rero, Yesu yashoboraga kubabarira uwo mugabo ibyaha bye, ashingiye ku gitambo yari kuzatanga.
Hanyuma, Yesu yeretse iyo mbaga y’abantu, hakubiyemo n’abamunengaga, ko afite ububasha bwo kubabarira ibyaha mu isi. Yarahindukiye abwira uwo muntu waremaye ati “ndakubwiye ngo uhaguruke, ufate ingobyi yawe utahe iwawe.” Nuko uwo muntu arahaguruka, ahita afata ingobyi anyura imbere y’abari aho bose. Baratangaye cyane maze basingiza Imana bagira bati “ntitwigeze tubona ibintu nk’ibi.”—Mariko 2:11, 12.
Ni iby’ingenzi ko tuzirikana ko Yesu yashyize isano hagati y’ibyaha n’indwara, kandi ko kubabarirwa ibyaha bifitanye isano no kugira amagara mazima. Bibiliya ivuga ko umubyeyi wacu wa mbere, ari we Adamu, yakoze icyaha kandi ko twese twarazwe ingaruka z’icyo cyaha, ni ukuvuga indwara n’urupfu. Ariko kandi, mu gihe cy’ubutegetsi bw’Ubwami bw’Imana, Yesu azababarira ibyaha abantu bose bakunda Imana kandi bakayikorera. Icyo gihe indwara zizakurwaho burundu.—Abaroma 5:12, 18, 19.


text:
Mu gihe akarere ka Gicumbi kagomeje ibikorwa byo kwegereza amazi meza abaturage, bamwe mu batuye mu murenge wa Manyagiro muri aka karere by’umwihariko abagore baravuga ko umwanya bamaraga bajya gushaka amazi batangiye kuwubyaza ibindi bikorwa.
Babonye amazi hafi ntibagikora urugendo rurerure
Mukamana utuye mu kagari ka Rusekera mu murenge wa Manyagiro, avuga ko bakoraga urugendo rutari hasi y’amasaha abiri ariko kuri ubu basigaye babona amazi bugufi bakagira indi mirimo bakora.
Yagize ati ”Aka gace dutuyemo ikibazo cy’amazi cyari ingorabahizi, twajyaga kuvoma epfiriya mu gishanga ku buryo twamaraga amasaha atari munsi y’atatu bityo bigatuma tutabona uko tujya mu yindi mirimo”.
bashimira abafatanyabikorwa babegereje amazi meza
Uwimana Claude umubyeyi utuye mu kagari ka Ryaruyumba na we avuga ko nubwo nta bikorwa bimubyarira inyungu aratangira gukora, ariko kubegereza amazi hafi byatumye agira indi mirimo akora .
Yagize ati ”Ibikorwa byacu akenshi bishingiye ku buhinzi, rimwe na rimwe rero twigomwaga umwanya wo kujya guhinga kugira ngo tujye kuvoma ubu rero byaradufashije nta kibazo tugihura nacyo cy’amazi turajya mu murima tugahinga, mbese ubona ikibazo cy’amazi ntikikiduhangayikisha cyane “.
Naho Nsabimana wo mu kagari ka Kabuga, avuga ko nubwo bafashaga abagore babo kubona amazi ariko wasangaga akenshi birwa mu kibazo cy’amazi n’indi mirimo yo mu rugo.
Ati ”Abagore bacu akenshi wasanga birwa mu kibazo cy’amazi rimwe na rimwe tukabafasha kugira ngo bagire indi mirimo bakora, ariko ukabona ko ikibazo cy’amazi gikabije, ubu rero kuva amazi yatwegera tugerageza kujyana na bo( abagore bacu) mu mirima tugafatanya ku buryo ubona hari ubundi buzima tugenda tubona”.
Nteziryayo Anastase umuyobozi w’akarere ka Gicumbi wungirije ushinzwe iterambere ry’ubukunguPhoto/TV1
Ku ruhande rw’ubuyoibozi bw’akarere ka Gicumbi, buvuga ko agace ka Manyagiro kari gahangayikishije cyane nubwo utugari twose tutaragerwaho n’amazi meza.
Nteziryayo Anastase umuyobozi w’akarere ka Gicumbi wungirije ushinzwe iterambere ry’ubukungu, avuga ko hari undi muyoboro ugiye kuzura mu murenge wa Manyagiro ugomba kunganira uwuzuye mu bihe byatambutse.
Yagize ati ”Tuboneraho mbere na mbere gushimira abafatanyabikorwa baba baradufashije kubaka ariya mavomo, ni byiza kandi murabizi ko amazi ari ubuzima ndetse byanabagabanyirije na rwa rugendo bajyaga bakora bajya gushaka amazi meza kuri za kano ziba hasi mu bishanga, turabishima cyane ntabwo twavuga ko abaturage bose ba Manyagiro babonye amazi meza kuko ni umurenge mugari, hari n’undi muyoboro tugiye kubahereza wa Gitaba-Mafurebu na wo uzabafasha kongera amazi meza, icyo tugamije nuko abaturage bose b’akarere ka Gicumbi babona amazi meza”.
Kugeza ubu ibipimo by’abaturage b’akarere ka Gicumbi bigerwaho n’amazi meza biracyari munsi ya 50%, gusa hakaba hari abafatanyabikorwa batandukanye babafasha, aho nk’umushinga wa Water For People ufatanyije n’akarere ka Gicumbi bihaye intego y’imyaka itanu yo kuba nta muturage uzaba utaragerwaho n’amazi meza.


text:
Imashini ikora imyitozo ya mashini
Ibisobanuro birambuye
Ibipimo bya tekiniki
Ibisabwa
Ibiranga ibicuruzwa
Imashini Yerekana
• Igikoresho kinini cya PC
• Ibice 3 bifata ibyuma
Sisitemu ya Aluminium alloy pulley
• Umukandara wo gutwara UBUTALIYANI "MEGADYNE KEVLAR"
• Guhinduranya amaboko bitanga inzira karemano yo kugenda
Ibisobanuro birambuye
Ububiko busanzwe: ikibaho cyibiti, firime ya bubble firime + Ikarito
Kuri Treadmill: 1pcs / agasanduku
Kumashini Yimbaraga: 3pcs / agasanduku
Kubushobozi bwa Nyundo: 1pcs / agasanduku
Kuyobora Igihe
Kwerekana ibicuruzwa
Igihe cya garanti
Ibibazo
A1: Mu minsi 15-30 y'akazi
A2: 1 gushiraho ibikoresho byingufu hamwe na 5 yo gukandagira cyangwa gukora siporo
A3: Yego, twatsinze CE, TUV, ISO9001, SGS, BV.
A4: Dushyigikiye T / T (kubitsa 30%, 70% asigaye)
A5: Tuzohereza ibice kubuntu kugirango dusimbuze ibyangiritse mugihe cya garanti.
A6: Yego, turashobora kuguha umushinga utomoye igishushanyo cyiza kubuntu ukurikije kare hamwe nigitekerezo cyawe.


text: Ibisobanuro Byihuse Ahantu Inkomoko: Izina ryUbushinwa: Nomero yicyitegererezo EXCT: EC-DM801 Ibikoresho: Icyuma, Q235 Icyuma gisaba: Izina ryibicuruzwa rusange: Izina rya super squat fitness Ibara: Customized logo: Customized logo Icyemezo: CE ISO9001 SGS Gupakira: Ikariso yimbaho. Ibara: Uburemere butemewe: 61 KGS MOQ: 1 PIECE Ibisobanuro Izina ryibicuruzwa Gukuramo ibintu byinshi umutoza wibikoresho Ibikoresho, ibyuma Ibara ry'umukara / Uburemere butukura 32.5kg Ikirangantego gishobora kongeramo ikirango cyihariye MOQ 2 ...


text:
Birashoboka ko ijambo ‘passe’ mu rukundo ari rishya mu matwi yawe, abakiri bato ubu baryongeye mu yo bakoresha mu buzima bwa buri munsi.
Ni ijambo rikoreshwa iyo umuntu ashaka kumvikanisha ko mu guhura kw’abantu bakundana hajemo undi hagati wabahuje atuma batangira urugendo rw’urukundo.
Uzaryumva iyo umusore cyangwa inkumi yifuza uwo bakundana ariko agatinya kumugeraho, agashaka uwo azi ko baziranye akaba yabahuza bikoroshya ibiganiro biganisha ku gukundana.
Ibi ni ko byagendekeye Mama Sava, mu myaka ibiri ishize ubwo umusore (yirinze kuvuga) yamubengukaga ariko akabura uko amugeraho agahitamo kumutuma ku nshuti ye.
Ati “Sha uriya musore ni igitangaza, yakundaga kuvuga ko ankunda rimwe abibwira umushuti wanjye dukinana muri sinema, umunsi umwe rero uwo mushuti wanjye yaje kuntumira iwe, ngezeyo nasanzeyo umusore ntari nzi naho burya ni umwe wari warankunze.”
Nyuma yo kumenyana no gutangira kuganira, Mama Sava avuga ko byabasabye nk’amezi atatu kugira ngo binjire mu rukundo bya nyabyo.
Kuri ubu Mama Sava yahishuye ko imyaka igiye kuzura ibiri akundana n’uyu musore wanamwambitse impeta y’icyizere mu rukundo.
Icyakora ngo si impeta y’isezerano ryo kubana yambitswe, ahubwo ngo ni ishimangira icyizere cyabo mu rukundo.
Ati “Ntabwo ari iy’isezerano ryo kubana, oya. Ni impeta y’uko twari twemeranyije gukundana bya nyabyo. Yayinyambitse muri Gashyantare 2022.”
Mama Sava asubiye mu nkuru z’urukundo nyuma y’imyaka hafi itanu atandukanye n’umugabo bari barakoze ubukwe.


text:
Kutamenya neza icyongereza kwa bamwe mu barimu, bidindiza ireme ry’uburezi.
Bamwe mu barimu bigisha mu mashuri abanza, ayisumbuye ndetse na za kaminuza, usanga bagaragaza ubumenyi budahagije bw’ururimi isomo ritangwa mo, ibi bikaba bishobora kubabangamira mu myigishirize yabo, bitewe nuko ibitabo cyangwa izindi mfashanyigisho, biba byarateguwe mu rurimi rw’amahanga nk’icyongereza cyangwa Igifaransa.
Birashoboka kandi ko umwarimu ashobora kuba afite impamyabumenyi imwemerera kwigisha, ariko wenda yarize mu rurimi rutandukanye n’urwo yigishamo. Ibi bikaba bishobora gutera abanyeshuri yigisha kutamenya neza ururimi bigamo bityo n’ibyo biga ntibabisobanukirwe, maze bikadindiza ireme ry’uburezi muri rusange.


text:
Najyaga mbura ubwenge buri gihe yabaga yaje kunsura ghetto umunsi umwe rero niha akanyabugabo njya kumusura! Nasanze ari n'ibindi byuki muri salon ubwo arakingura 2raganira mbatera story zahe n'izahe barishima bataha banyishimiye (ubundi njye nzi kuganirira mukavuyo) hashize nk'isaha bamusezeraho (niba yarabirukanye kwa jeux ibyo ntubimbaze) nanjye nahise ngira ubwoba nshaka gusezera ahita abibona ntaravuga arambwira ngo ba uri kureba movie mbaherekeze ndaje, narategere araza ariko story mpita nzibura hafi kubara amabati, yahise aza anyicara kubibero amfata kurutugu andeba mumaso ampa agabzu ku itama mpita......
>>
>>
>>
>>
:
.
.
.
Ndamubwira ngo:
.
.
"URI KUNKINGIRIZA CHRY REKA NIREBERE MOVIE"
>>describe me in one word
Video Abakobwa Beza
Umuhungu w'ikigwari
Najyaga mbura ubwenge buri gihe yabaga yaje kunsura ghetto umunsi umwe rero niha akanyabugabo njya kumusura! Nasanze ari n'ibindi byuki muri salon ubwo arakingura 2raganira mbatera story zahe n'izahe barishima bataha banyishimiye (ubundi njye nzi kuganirira mukavuyo) hashize nk'isaha bamusezeraho (niba yarabirukanye kwa jeux ibyo ntubimbaze) nanjye nahise ngira ubwoba nshaka gusezera ahita abibona ntaravuga arambwira ngo ba uri kureba movie mbaherekeze ndaje, narategere araza ariko story mpita nzibura hafi kubara amabati, yahise aza anyicara kubibero amfata kurutugu andeba mumaso ampa agabzu ku itama mpita......


text:
Icyakora biratangaje kuba ayo masiganwa uko ari atatu arutwa inshuro 41 na ‘Self- Transcendence’, iri akaba ari isiganwa ry’amaguru rirerire ku Isi ritajya ryitabirwa n’ibihangange tumenyereye ariko rikomeye cyane.
Ni isiganwa ryatangijwe n’umugabo w’Umuhinde witwaga Sri Chinmoy, wigishaga iby’umwuka mu idini y’Abahindu agakunda no kwirukanka ahantu harehare.
Afite imyaka 12 yatangiye kwiruka ahantu harehare mbere y’uko agira ibyago byo gupfusha ababyeyi be bombi afite imyaka 14 yonyine.
Nyuma y’imyaka 19 ahuye n’ibyo byago, Chinmoy yafashe umwanzuro wo kujya gukorera no gutura mu Mujyi wa New York muri Leta Zunze Ubumwe za Amerika.
Chinmoy ageze mu myaka 60 yahagaritse kujya yiruka bitewe n’ikibazo yagize mu ivi. Nk’umuntu wari waramenyereye gukora siporo, ntibyari iherezo ahubwo byari intangiriro kubera ko yahise atangira kujya aterura ibiremereye.
Nyuma yo gutangira kwimenyereza guterura ibiremereye yatangiye kujya azamura iminzani iteretseho inzovu, indege n’imbaga z’abantu bateraniye hamwe.
Urukundo yakundaga umukino wo kwiruka ku maguru no gushishikariza abantu gukora ibidashoboka, byatumye mu 1997 atangiza isiganwa ry’amaguru yise ‘Sri Chinmoy Self- Transcendence.’
Iri siganwa ni rimwe mu masiganwa akakaye bitewe n’uko ari rirerire kurusha ayandi kongeraho n’amategeko adasanzwe arangwa naryo harimo ko rigomba kwirukanywa ku izuba ry’igikatu ryo mu mpeshyi.
Ryirukanywa hazengurukwa ibice bitandukanye byo mu Mujyi wa New York kugeza ibilometero 4988 birangiye. Bitewe n’indeshyo y’ahantu hirukwa muri iryo siganwa bisaba iminsi 52 kugira ngo risozwe. Abaryitabira basiganwa guhera Saa Kumi n’ebyiri za mu gitondo kugeza Saa Sita z’Ijoro.
Ikindi wamenya ni uko amasaha atanu yo kuryama ariyo ahabwa uwitabiriye iryo siganwa.
Umuntu wifuza kurangiza iri siganwa asabwa byibuze imiguru 20 y’inkweto. Iri rushanwa rinemerera abaryitabiriye kugenda buhoro cyangwa se bagasiganwa bacumbagira bitewe n’imvune bahuriramo naryo.
Kugeza ubu umuntu wabashije gusoza iri rushanwa atirukanse ahubwo yagenze n’amaguru gusa ni Umunyamerikakazi Yolanda Holder, wabikoze mu 2017 ku myaka 59.
Gusa nubwo iri rushanwa rivunanye kugeza kuri uru rwego ntabwo ritangirwamo ibihembo bihambaye. Bimwe muri byo ni ishati yo kwambara n’umutako muto w’igihembo.
Sri Chinmoy watangije iri siganwa yitabye Imana mu 2007 afite imyaka 76 azize indwara y’umutima. Ni urupfu rwababaje benshi harimo uwahoze ari Visi Perezida wa Leta Zunze Ubumwe za Amerika, Al-Gore n’uwahoze ari Perezida wa Leta Zunze Ubumwe z’Abasoviyeti, Mikhail Gorbachev.


text:
Ikigo cy’igihugu gishinzwe uburezi REB, kuri uyu wa mbere cyavuze ko bagiye gukorana n’urugaga rw’abanditsi b’ibibitabo mu Rwanda. Uru ngo ruzabafasha kunoza imyandikire n’ireme ry’ibikubiye mu bitabo bikoreshwa mu burezi. Uru rugaga narwo rwemeza ko rugiye gutanga umusanzu mu kubaka umuco wo gusoma bahereye mubana bato.
Ubu bufatanye bw’ikigo cy’igihugu gishinzwe uburezi REB, ndetse n’urugaga rw’abanditsi nyarwanda; impande zombi zigaragaza ko bigiye kuzamura umuco wo gusoma muri rusange. Gusa ku rwego rw’uburezi bo bavuga ko aba banditsi baje kunoza imyandikire n’ireme ry’ibikubiye mu bitabo bikoreshwa mu mashuri abanza n’ayisumbuye.
Dr. Irene Ndayambaje, ni we muyobozi mukuru wa REB:
“Ubu bufatanye buzarenga ibitabo bagiye kujya bandika, banadutere ingabo mu bitugu aho natwe tugiye kuzajya tubereka ibikenewe mu muco nyarwanda, hanyuma bakabyandika babinyujije mu nyandiko basanzwe bandika, ndetse natwe igihe hazaba hari ibitabo twanditse dukeneye gusohora, tukazajya twunganirana kugirango zirusheho gusohoka zinoze haba mu rwego rw’imyandikire ndetse n’ibigize izo nyandiko (content).


text:
Abaturage bahangayikishijwe n’ikiraro gihuza imirenge ya Gikundamvura na Muganza cyangiritse
Abatuye n’abagenda mu Murenge wa Gikundamvura mu Karere ka Rusizi barasaba gukorerwa ikiraro gihuza uyu murenge n’uwa Muganza cyangijwe n’ibiza byatewe n’imvura nyinshi yaguye muri iyi minsi, kuko uku kwangirika kwacyo byakomye mu nkokora imihahiranire n’imigenderanire byabo.
Ni ku kiraro gihuza Umurenge wa Gikundamvura n’uwa Muganza aho imvura nyinshi yaguye mu mpera z’umwaka ushize yatumye umugezi wa Rubyiro uhegereye wangiza iki kiraro ndetse n’imirima y’umuceri atanasize n’indi myaka ihinze hafi aho.
Bamwe mu baturage bo muri iyi mirenge yombi bavuga kwangirika kw’iki kiraro birimo kubagiraho ingaruka zo mu buryo butandukanye, bakaba basaba ko cyakorwa mu buryo burambye kugira ngo na bo babashe kwiteza imbere ndetse no gushyikirana n’imiryango yabo nka mbere kitarangirika:
Umunyamabanga Nshingwabikorwa w’Umurenge wa Gikundamvura Hategekimana Claver avuga ko ikibazo cy’iki kiraro bakomeje kukiganiraho n’izindi nzego zinyuranye kugira ngo harebwe icyakorwa kugira ngo kibonerwe igisubizo mu gihe kitarambiranye.
Kuva iki kiraro cyakwangirika ndetse n’umuhanda uhuza iyi mirenge ubu ari abageze mu za bukuru n’abandi badashobora kwiyambutsa umugezi wa Rubyiro bari kwiyambaza abasore bahirirwa babambutsa babahetse mu mugongo, aho uhetswe yishyura Frw 200,bitaba ibyo bikamusaba kujya kuzenguruka akanyura ahitwa ku Kibangira mu Murenge wa Bugarama,urugendo rw’ibirometero hagati ya 10 na 15 uvuye aho ikiraro cyangirikiye.
Chief editor Muhabura.rw


text:
Mu karere Ka Rubavu umurenge wa Rugerero, Akagari ka Muhira mu Umudugudu wa Gitebe, umugabo witwà Ntakasigaye yagiye gukiza umugore n’umugabo barimo barwana, umugabo amutera icyuma ahita amwica
ubwo umugabo witwa Cyiza Simon yarwanaga n’umugore we Bazimaziki Françoise, bari mu muhanda. Ntakasigaye Bizimungu yirutse ajya kubakiza, Cyiza amutera icyuma mu gituza ahita amutinda aho mu kigwi cy’umugore.
Umunyamabanga Nshingwabikorwa w’Umurenge wa Rugerero, Nkurunziza Faustin, yavuze ko Cyiza yatawe muri yombi agerageza gutoroka.
Ati “Umugabo witwa Cyiza Simon yarwanaga n’umugore we, nuko umuturanyi we Ntakasigaye Bizimungu ajya gukiza, umugabo ahita amutera icyuma yitaba Imana, abaturage bamwirukaho bamufatira ku Nyundo.”
Cyiza Simon yamaze gushyikirizwa Urwego rw’Ubugenzacyaha kuri sitasiyo ya Rugerero, mu gihe umurambo wa nyakwigendera wajyanywe ku bitaro bya Gisenyi.
Muhabura.rw


text:
Babitangaje nyuma yo kubona ko uwahingishije imashini, akoresha igihe gito n’amafaranga make, kandi umusaruro ukiyongera cyane.
Sangwa Olivier, ushinzwe imashini zihinga mu Kigo cy’Igihugu cy’Ubuhinzi n’Ubworozi, RAB, na we yemeza ko guhingisha imashini bigira inyungu nyinshi.
Avuga ko kugira ngo umuhinzi abashe gukodesha imashine muri RAB ngo ize imuhingire bimusaba kuba afite amafaranga ibihumbi 90 kuri hegitari ebyiri, mu gihe yakoresheje abahinzi kuri hegitari imwe yakwishyirura ibihumbi bisaga 170.
Ikindi ngo ni uko umurima wahingishijwe imashini, ugira ubwiza kurusha uwahinzwe n’abahinzi basanzwe, ikindi kandi ngo umusaruro wiyongera cyane ugereranyije n’umurima wahinzwemo n’abantu.
Nyuma yo kumva inyungu ziri mu gukoresha imashini zihinga, abahinzi bo mu Murenge wa Kinazi, bakaba bafashe ingamba zo gutangira guhuza ubutaka ndetse bakanajya bakusanya amafaranga yabafasha gukodesha imashini zihinga muri RAB.
Habimana August, umwe mu bahinzi akanaba umujyanama mu buhinzi mu Murenge wa Kinazi, avuga ko abenshi batazi akamaro ko guhingisha izo mashini, ariko we na bagenzi be bamaze gusobanukirwa ngo bagiye kwegera abaturage bakabakangurire guhuza ubutaka no guhuriza hamwe amafaranga, kugira ngo bajye babasha gukodesha imashini zihinga, kuko umuntu kugiti cye ngo bitapfa kumukundira.
Kugeza ubu, mu Rwanda ngo hamaze kugera imashini zihinga zibarirwa mu 120. RAB ikaba yarihaye intego ko nibura muri 2020 zizaba zikoreshwa ku kigereranyo cya 50%, mu gihe ubu bamaze kugera kuri 18%.


text:
U Rwanda ni agati gasharira udapfa kurya gusa-Perezida Kagame
Perezida wa Repubulika Paul Kagame yasabye abaturage kugira uruhare mu kwicungira umutekano, no kwirinda abashaka kubayobya babavana mu nzira y’iterambere.
Yabigarutseho mu biganiro byabereye mu Ntara y’Amajyepfo mu Karereka Huye aho yaganiraga n’abayobozi ndetse n’abandi bavuga rikumvikana babarirwa muri 600 ku mugoroba wo ku wa mbere tariki 25 Gashyantare 2019.
Perezida Kagame yagarutse ku kibazo cy’umutekano aho yavuze ko umutekano udashobora kuboneka ku bantu badakora neza.
Ati “Umutekano ni ngombwa kuri twese kandi umutekano ni twe ushingiraho ariko umutekano ntiwaboneka mu bantu badakora neza, badafite n’icyo bumva bakwiriye kuba barinda.”
Perezida Kagame yavuze ko ntawe ukwiriye kwangiza ibyagezweho ngo abantu barebere gusa ngo bamureke.
Yagize ati “Akenshi iyo udafite icyo urinda ni nko kuvuga ngo ntacyo utakaza. Wibera aho gusa, nubishatse akangiza urebera ukamureka. Aho turi, nudafite icyo afite uyu munsi yibwira ko azakibona ejo. Umutekano uva no mu buryo abantu babana bumva neza ko bagomba gufatanya.”
Muri ibi biganiro,Perezida Kagame yagarutse ku mutekano wo mu Ntara y’Amajyepfo wahungabanye mu minsi ishize bitewe n’ibibazo by’Abaturanyi, avugako bitari bikwiye kuko abaturanyi akenshi bahahirana.Yasabye abaturage kwishakamo ibisubizo badategereje ak’imuhana.
Ati “Ariko iyo umuturanyi akubereye mubi ugomba gukora uko ushoboye, ibyinshi ukaba wabyibonaho aho kugira ngo ubitegereze ku muturanyi.”
“Kwigeza kuri byinshi ubwabyo bitanga umutekano. Iyo ubana n’umuturanyi wibwira ko umufitemo inyungu kurusha uko we ayigufitemo biragorana. Ibyo rero biva muri twe iyo dukoranye tukereka n’abaturanyi ko inyungu tubafitemo na bo bayidufitemo.”
Yavuze kandi ko ibyo bibazo by’umutekano muke u Rwanda rwabyitwayemo neza kuko byari bigamije kurushotora.
Ati “Twarakomeje turabyihorera kuko hari umurongo utararengwa. Hari igipimo umuntu agenderaho ukavuga ati iyo bitaragera aha ngaha wakomeza ukabyihorera. Ni ko twagiye tubigenza.”
Yakomeje agira ati“Tuzakomeza kubigenza neza uko bikwiye. Ntawe ukwiriye kubana nabi mu gihe ataragerageza kubana neza. Igihe hakiri uburyo umuntu arakomeza akagerageza. Ariko hari igipimo bigeraho umuntu akabishakira undi muti.”
Umukuru w’igihugu yagaragaje ko ubusanzwe ahabereye imirwano abaturage babihomberamo, ndetse n’ingaruka zikabageraho mbere y’uko zijya ahandi, abasaba kugira uruhare mu kwirindira umutekano.
Ati “Ku rwego rw’ibihugu tuzakomeza gushaka uko twabikemura. U Rwanda ni agati gasharira udapfa kurya gusa. Ntabwo dukwiriye kwemera ko abantu batuvana mu nzira y’iterambere ngo batujyane ahandi. Tuzakomeza kurwanya imikorere mibi. Mu gihe abakora nabi batararuha ntabwo abarwanya imikorere mibi tuzaruha.”
Uru rugendo Perezida Kagame yarugiriye muri iyi ntara mu rwego rwo kuganira n’abavuga rikumvikana ndetse n’abandi bayobozi kugira ngo barebera hamwe uburyo bakoresha imbaraga zabo n’ibindi bafite kugira ngo igihugu gikomeze gitere imbere.
Yanditswe na Habarurema Djamali


text:
Umunyamabanganga mukuru wungirije w'Urwego rw'Igihugu rw'Ubugenzacyaha-RIB, Kalihangabo Isabelle yasabye abanyeshuri kudahishira abarimu babima amanota bashaka kubahohotera. Mu byo bemereye uru rwego, ni uko bagiye kuba ijwi rya RIB muri bagenzi babo, bagaharanira kwanga icyaha no kugishorwamo, ariko kandi bakanamagana ababahohotera bitwaje ubushobozi babafiteho. Ni mu bukangurambaga uru rwego rwagiriye mu bigo by'amashuri byahurijwe hamwe.
Uyu muyobozi muri RIB, ibi yabigarutseho mu gikorwa cy'ubukangurambaga mu mashuri yisumbuye bugamije gukumira no kurwanya ibyaha ku rwego rw'Intara y'Uburengerazuba mu karere ka Ngororero, aho byabereye mu ishuri rya College de l'Immacule de Conception de Muramba kuri uyu wa 10 Kamena 2022.
Mu byo baganiriyeho, bibanze ku gukumira ibyaha byiganjemo ibyo Gusambanya abana, Gucuruza abantu, ibiyobyabwenge n'ibindi byaha birimo ibigendanye n'ingengabitekerezo iganisha ku bikorwa bw'ubutagondwa n'iterabwoba.
Kalihangababo ati' Bana bacu, mukwiye kwirinda ababashora mu byaha kandi mwaratumwe kwiga, ariko na none mwihishira abarimu babima amanota babashakaho ishimishamubiri cyangwa izindi nyungu zihariye. Mukwiye kujya mubivuga bagafatwa bakaryoza ibyo byaha bashaka kubashoramo. Mwirinde aba bose bitwa ko bafite icyo babamariye kugirango namwe mubakorere ibyo bashaka'.
Yongeyeho ko umurezi mwiza akwiye kurinda abana, ariko iyo birenze kubafasha biba bigiye kubyara icyaha. Yabasabye kwirinda ibyatuma RiB iza kubagenzaho ibyaha bakoreye abanyeshuri babereye abarezi bitwaje ko babafiteho ubushobozi bwo kugira ibyo babima kandi byagakwiye kubafasha mu myigire yabo.
Nishimwe Aime, umunyeshuri mu ishuri Nderabarezi rya Muramba (TTC Muramba) avuga ko nyuma y'ubu bukangurambaga bwa RIB bamenye amayeri abashaka kubashuka bakoresha ngo babacuruze cyangwa babakoreshe ibyaha. Avuga ko bagiye kubirinda ahubwo bakajya bamenyesha ababyeyi ibyo bungutse n'ibyo baganirijwe n'abo batazi babashakaho ubucuti.
Yagize ati' Tumenye amayeri bakoresha bashaka kudushuka no kudushora mu byaha batwizeza akazi keza, ariko twigishijwe ko tugomba kubanza gushungura neza impamvu bashaka kurusha impuhwe ababyeyi bacu ndetse tugaharanira guteza imbere Igihugu cyacu kandi tuzigisha abandi kugirango badashukwa n'abashaka kubashora mu byaha'.
Ingabire Intime Christella, yiga mu ishuri rya College Immacule de Conception/Muramba avuga ko ababashuka babashukisha amashusho y'Urukozasoni(Prono), kubizeza akazi no kubishyurira amashuri no kubizeza ko bazabagira abagore babo ndetse bakabaha impano bashingiye k'ubushobozi bw'ababyeyi babo. Ahamya ko kugirango ibyo babyirinde, ababyeyi bakwiye kujya bababa hafi ndetse bakabaganiriza. Avuga kandi ko ubu butumwa bwa RIB baherewe ku ishuri bagomba kubugeza ku bandi kugirango ababashuka bazasange barajijutse.
Yagize ati' Nibyo tumenye ibyo badushukisha ndetse tugomba kurenga ibyo batwizeza tukabasha kwiyakira no kwemera ibyo ababyeyi bacu baduha kuko abashuka urubyiruko bahera ku bushobozi bucye bw'Ababyeyi, ariko tugomba kujya tubivuga, ariko ubu butumwa duhawe tugomba kujya tubugeza ku bandi batageze hano kugirango abaza kudushuka bazasange twese twaramenye ukuri ntaho baca batubeshya'.
Ishimwe Divine, yiga muri TTC Muramba avuga ko ibyaha bikorerwa abana no ku mashuri bishobora kuhagaragara, ko bityo bagiye kujya batanga amakuru kugirango bihashywe hakiri kare, ababikora batarangiza ubuzima bw'ababikorerwa.
Umunyamabanga Nshingwabikorwa w'Intara y'Uburengerazuba wari uhagarariye ubuyobozi bw'intara, Uwambajemaliya Florence yemeza ko urubyiruko ruteguwe neza rwateza imbere Igihugu rugaharanira kwiteza imbere, rukirinda ibyaha bitandukanye rushorwamo n'abafite inyungu bashaka kugeraho.
Yagize ati' Igihugu cyacu gikeneye abaturage beza kandi bazavamo ababyeyi b'intangarugero, ndetse ikiyongereyeho gikeneye abayobozi beza ariko ntabwo twabigeraho tugifite urubyiruko rushorwa mu byaha. Urubyiruko ruteguwe neza rubasha kwiteza imbere rugafasha n'Igihugu kuzamuka mu iterambere, ariko ibi byaha byibasira abakiri bato twese biratureba tubyamagane'.
Muri ubu bukangurambaga, hagaragajwe ko mu mwaka wa 2020 -2021 abana batewe inda bagera ku 136 naho muri 2021-2022 abasaga 60 nibo batewe inda. Gusa, hari n'abakoresha ibiyobyabwenge.
Muri ubu bukangurambaga kandi, umuyobozi w'Akarere ka Ngororero yavuze ko hari urubyiruko rusaga 190 rwajyanwe iwawa, ariko bamwe baragarutse bari mu rugo kandi bagaragaza ibimenyetso byo kugendera kure ibyaha byari byaratumye bajyanwayo. Yemeza ko batazigera bahagarara kuko utubyiruko rukwiye gutozwa kwanga ibyaha.
Muri iki gikorwa, hahujwe abanyeshuri bo mu mashuri ya Gs Muramba B, College de l'Immacule Conception de Muramba, Ishuri ry'Imyuga rya Muramba ryitiriwe Mutagatifu Karoli Rwanga (TVET Muramba), Ishuri Nderabarezi rya Muramba (TTC Muramba) hagamijwe gukangurira abanyeshuri kwirinda ibyaha bibangamiye urubyiruko.
Akimana Jean de Dieu
Source : https://www.intyoza.com/ngororero-rib-yaburiye-abarimu-bahohotera-abanyeshuri-bitwaje-ububasha-babafiteho/


text:
Abafite ubumuga bukomatanyije” bifuza gufatwa nk’icyiciro cyihariye
Abafite ubumuga bwo kutavuga n’ubwo kutaboma barasaba ko bakemurirwa ibibazo cyo kutagira icyiciro cyihariye,
Uhagarariye ihuriro ry’abafite ubu bumuga (Rwanda Organization of Persons with Deaf and Blindness-ROPDB), Furaha Jean Marie asaba ko bahabwa icyo cyiciro kuko bizatuma bitabwaho mu buryo bwihariye bakenera cyane.
Agaragaza ko mu muryango nyarwanda hari ibibazo bitandukanye bituma abafite ubwo bumuga batitabwaho uko bikwiye, birimo kuba hari ababyeyi babyara abana bafite ubwo bumuga cyangwa ubundi ariko batazi ururimi rw’amarenga rwatuma bashyikirana mu bwumvane (communication), bityo bigatuma abafite ubwo bumuga bahora mu bwigunge.
Umuyobozi w’umuryango Nyarwanda w’abafite ubumuga bwo kutabona (RUB), Kanimba Donathile asaba ko hagira igikorwa.
Ati ” Twagiye twandikira inzego zitandukanye zirimo Minisiteri y’ubuzima ko mu byiciro bikorwa hakwiyongeraho icy’abafite ubumuga bukomatanyije, kuko ubufite bumugiraho ingaruka zikomeye zikwiye gutuma yitabwaho byihariye.
Tuzakomeza twandike, ntabwo tuzaceceka, si ukubatera ubwoba ariko turababaye.
Turifuza ko u Rwanda rwacu rwaba urwa bose ntihagire uhera mu gikari, rube urw’abanyarwanda bose mu buryo bungana.
Basaba ko bafashwa mu kubona ubutabera bushyitse, bahabwa ababunganira mu mategeko bafite ubumenyi kuri urwo rurimi.
Imibare yakozwe n’umuryango w’abafite ubumuga bukomatanyije mu Rwanda igaragaza ko bagera ku 167. Muri bo 60% ni abana, mu gihe abakuze ari 40%. Ibarura rusange ryo mu 2012 ryerekanye ko abafite ubumuga bwo kutabona basaga ibihumbi 57 mu gihe abafite ubwo kutabona ari ibihumbi 33.


text:
Umuhesha w’inkiko w’umwuga aramenyesha abantu bose babyifuza ko kuwa gatanu taliki 19/6/2020 guhera saa tanu za mu gitondo (11h00) azateza mu cyamunara umutungo utimukanwa ugizwe n’inzu wa Ndahayo Theodore uherereye mu mudugudu wa Buhoro, Akagali ka Kibagabaga Umurenge wa Kimironko, Akarere ka Gasabo kugira ngo hashyirwe mu bikorwa umwanzuro w’urukiko.
Cyamunara ikaba izabera aho umutungo uherereye. Niba ukeneye ibindi bisobanuro wasoma itangazo riri hano hasi cyangwa se ugahamagara kuri Tel igendanwa ya Anitha Dusabe: 0781286331/0787713663.


text:
Benshi ni abakirisito mu madini anyuranye ni na bo benshi, abandi ni Abayisiramu, gusa ntitwakirengagiza ko hariho n’abandi nk’abizera idini gakondo, abadafite idini na rimwe babarizwamo, ababahayi, ababudisite, abahindu, Orthodox, abarangi n’abandi.
Icyo twese duhuriyeho ni uko dusenga kuko n’uzakubwira ko adasenga ariko aba afite icyizere ko hari izindi mbaraga zirenze ize zituma gahunda zigenda uku cyangwa kuriya, kandi tukizera ko isengesho ari ingenzi mu buzima bwa buri wese. Nyamara nk’uko ubushakashatsi butandukanye bwagiye bukorwa, gusenga mu buryo bwose wabikoramo ntabwo bigirira akamaro roho gusa, ahubwo binafite akamaro bigirira ubuzima rusange nk’uko hano tugiye kubirebera hamwe
Bifasha kwiyobora
Iyo havuzwe kwiyobora tuba tuvuga kuba ufite ubushobozi bwo kubasha kumenya kubana neza n’abandi, kwitwararika mu burakari, kutaba umunyarugomo n’indi mico mibi inyuranye.
Ubushakashatsi bwagaragaje kandi ko mbere yo kugira ikintu ukora gisaba ubushishozi no kwihangana iyo ubanje gusenga bigufasha kuhikura kurenza udasenga.
Byongera ubusabane
Gusenga bigufasha guhuza n’abaturanyi, abo mubana. Gusenga Nibyo kandi bikongerera imbaraga zo kubasha kubabarira uwagukoshereje ndetse binagufasha kugira imbaraga zo gusaba imbabazi iyo hari aho wakosheje.
Ubushakashatsi kandi bwakomeje bugaragaza yuko gusenga bituma ubasha kuba wakitangira abandi, ndetse byongerera umuntu umutima w’impuhwe.
Ndetse ubu bushakashatsi bwagaragaje yuko abasenga bya nyabyo atari ukugendera mu kigare cy’amadini aribo batagaragarwaho n’ibyaha ndengakamere nk’ubwicanyi, gufata ku ngufu, …
Byongera ingufu zo guhangana na stress
Ubushakashatsi bwakorewe muri Kaminuza ya Florida bwerekanye yuko 96% by’abakuze iyo bagize stress basenga kugirango ishire. Ndetse uretse kuba wafata imiti, nta bundi buryo bufasha guhangana na stress nk’isengesho. Ndetse meditation, yoga, kumva indirimbo zituje nabyo bigendana no gusenga mu gufasha umuntu kumva atuje akanagarura icyizere n’umunezero. Biruta kwiyahuza ibiyobyabwenge kuko byo iyo bigushizemo stress niho yiyongera
Bikangura imbaraga z’ubwirinzi
Mu mubiri tugiramo uturemangingo dushinzwe kuturinda Indwara. Utu turemangingo rero hari imbaraga zo kudukangura zikaba ziboneka mu buryo bunyuranye bwo gusenga harimo meditation na yoga, gusenga amasengesho yo gusubiramo azwi nka mantra (nka kuriya abagaturika bavuga rozari cyangwa abayisiramu babikora kuri Tasbih). Ibi bizamura ubwirinzi ku ndwara zinyuranye nka kanseri, umuvuduko ukabije w’amaraso, rubagimpande, kutabyara, …
Aya masengesho iyo uyavanga no gukora siporo zo kuruhuka nka meditation na yoga twavuze, ukabikora kenshi bigufasha kubona inyungu zabyo rwose
Bivura kwiheba no kwigunga
Kwiheba no kwigunga bakunze kwita agahinda gasaze (depression) kenshi bizanwa no guhemukirwa, kubura uwo wakundaga cyangwa igihombo gikabije, bigatuma wumva wiyanze ndetse bamwe bibaviramo kuba bakwiyahura cyangwa bakabaho bameze nk’ibyihebe.
Isengesho rikozwe neza ni umuti w’iki kibazo kuko rizamura umusemburo wa dopamine muri wowe kandi uyu musemburo ugendana n’ibyishimo n’umunezero. Bifasha kwibuka, kwihangana no guhangana n’ibikugerageza
Bituma wihanganira uburibwe
Uburibwe buterwa n’impamvu zinyuranye. Hari uburribwe bw’ingingo, umutwe se, n’ubundi bunyuranye. Ubushakashatsi bugaragaza yuko gusenga bifasha gukira umutwe w’uruhande rumwe ndetse gukoresha amagambo runaka uyasubiramo (wenda uti Imana ni nziza, Imana ni urukundo, cg Allah Akbar, …) bigakorwa mu gihe cy’iminota 20 biri mu buryo bwiza bwo kutumva uburibwe ndetse no gukira umutwe.
Bitera kuramba
Nkuko hejuru twabibonye gusenga biturinda zimwe mu ndwara kandi Indwara ziri ku isonga mu Bizana urupfu. Rero gusenga bituma ubasha guhangana n’uburwayi bityo ukaramba kandi binatuma udasaza imburagihe
DUSOZA
Uburyo bwose wasengamo, aho waba usengera hose, gusenga bifite akamaro kandi ni ingenzi. Gusa gusenga ni igikorwa bwite, si ngombwa si n’ihame kubikora uri kumwe n’abandi nubwo na byo hari abo bifasha cyane cyane iyo ari mu bihe bikomeye.
Src:ubujyanama


text:
Ku nshuro ya 28 Abanyarwanda bibuka Jenoside yakorewe Abatutsi muri Mata 1994 Bank ya Kigali yibutse abari abakozi bayo bagera kuri 15 bishwe bazira uko baremwe.
Ni mu muhango wabaye kuri uyu wa gatanu taliki ya 22 Mata 2022 aho wabimburiwe no gushyira indabo ku rwibutso rwa BK ruherereye ku cyicaro gikuru cyayo mu Mujyi wa Kigali, hibukwa abahoze ari abakozi bayo 15 bishwe urupfu rw’agashinyaguro bazira ubwoko bwabo.
Nyuma yo gusubiza icyubahiro abahoze ari abakozi ba BK, umuhango wo kwibuka wahise ukomereza ku rwibutso rwa Jenoside rwa Kigali, na ho hashyirwa indabo aharuhukiye imibiri isaga ibihumbi 250 y’Abatutsi biciwe mu bice bitandukanye by’Umujyi wa Kigali.
Umuyobozi wungirije w’umuryango wita ku nyungu z’abarokotse Jenoside yakorewe Abatutsi (IBUKA), Freddy Mutanguha, avuga ko nk’abantu barokotse Jenoside kwibuka babibonyemo ubuzima.
Ati “Twabibonyemo ubuzima kuko iyo wibuka uba uhaye agaciro gakomeye abacu bazize Jenoside yakorewe Abatutsi, bishwe bazira ubusa, bashinyaguriwe, bashyizwe mu nzuzi, mu migezi no mu misarane, ni henshi batahawe ako gaciro, ariko iyo tubibuka gutya, tuba tubasubije agaciro kabo, kuko bakambuwe, bakamburwa ubumuntu”.
Akomeza agira ati “Kubibuka rero, tukanabibukira no ku rwibutso aho bashyinguye mu cyubahiro cyabo, dushobora kugenda tugashyiraho indabo, tukabunamira, tukabarinda, benshi tukabavugisha, ibyo byose ni byo byubaka ubuzima. Nyuma ya Jenoside iyo tugira ubuyobozi butaduha umwanya wo kwibuka ngo dushobore kuvuga agahinda kacu, abenshi mu barokotse Jenoside ubuzima bwari kuba bwarababihiye”.
Athanase Murengerantwari wari uhagarariye imiryango y’ababuze ababo bakoraga muri BK, avuga ko n’ubwo mu gihugu harimo ibigwari mbere ya Jenoside ariko bishimira ko cyanibarutse intwari zayihagaritse, kandi ngo imbuto zasigaye zarashibutse ku buryo abazishibutseho bazakomeza guharanira ubumwe bw’Abanyarwanda.
Ati “Turishimira ko imbuto zasigaye zashibutse, tunabishimira Imana, kandi bashimishwa n’uko babayeho. Intego yabo ni ukubaka Igihugu. Twese rero, ikigero buri wese arimo twibuke twiyubaka. Igihugu cyacu kidushishikariza kutarobanura abaturarwanda, icyo umuntu asabwa ni uko akorana umwete”.
Umuyobozi Mukuru wa Banki ya Kigali, Dr. Diane Karusisi, avuga ko batibuka gusa abahoze ari abakozi babo, ahubwo banafata mu mugongo abavandimwe n’imiryango basize, babereka ko batari bonyine.
Ati “Tubabwira ko n’ubwo babuze abavandimwe babo turacyariho twebwe, BK yarakuze umusanzu batanze ntabwo wapfuye ubusa, BK iriho kandi twumva ko natwe turi abavandimwe babo, tuba dushaka gufatanya no kubafata mu mugongo”.
Kuba uyu munsi BK yarakuze ikaba ifite abakozi benshi, ngo harimo n’abatari bacye bavutse nyuma ya Jenoside ku buryo iyo umuhango wo kwibuka Abatutsi bayizize ubereye ahantu hari amateka yayo nko ku rwibutso rwa Kigali, hari amasomo menshi bakuramo nk’uko Dr. Karusisi abisobanura.
Ati “Kuza hano ni ahantu hafite amateka aremereye, tukumva ko ari byiza kugira ngo abo bana baze bamenye amateka y’Igihugu cyacu, aho Igihugu cyavuye kugira ngo dukomeze tugire amahitamo meza yo kubaka Igihugu, no kwamagana amacakubiri”.
Bk yifatanyije n’imiryango y’abari abakozi babo


text:
Itorero Urebye kwaguka kwabaturage gatolika no kwiyongera mubukerarugendo mu kirwa cya Samui, Suratthani. Mariya Ubufasha bw'itorero rya gikristo hanze ryakozwe muburyo bukomatanyije bwo gusenga, amababa y'inguni n'imirasire y'Umwuka Wera. Umwanya w'imbere, umutekano nko mu nda ya nyina. Ukoresheje urumuri rurerure kandi rugufi rwumucyo hamwe nuburemere bunini buremereye bwurumuri rwamabuye rukora mu cyuho cyumucyo rwubatswe kugirango habeho igicucu gikomeza guhinduka nigihe ariko kigumana ubwiza bwimbere. Mugabanye imitako yikigereranyo no gukoresha ibintu bisanzwe nkamahoro yoroheje yo mumutima mugihe usenga.
Izina ry'umushinga : Mary Help of Christian Church, Izina ryabashushanya : ่Juti Klipbua, Izina ry'abakiriya : JUTI architects.,co.ltd.
Igishushanyo gitangaje nuwatsindiye igihembo cya feza mu marushanwa yo kwerekana imideli, imyambaro n'imyenda. Ugomba rwose kubona ibihembo bya silver byegukana ibishushanyo mbonera bya portfolio kugirango umenye ubundi buryo bushya, bushya, umwimerere kandi uhanga, imyambarire n'imyenda.


text:
Kubaruza abashyitsi byongereye umutekano
Abaturage bo mu Murenge wa Cyanika mu Karere ka Burera baratangaza ko kwandikisha abashitsi mu ikayi y’umudugudu byatumye barushaho kugira umutekano.
Abatuye mu Murenge wa Cyanika bavuga ko ntawe bagipfa gucumbikira batabanje kujya kumwanzuza ku mukuru w’umudugudu, ku buryo imyirondoro ye imenyekana bikabafasha kwirinda igishobora kubahungabanyiriza umutekano kandi aribo byaturutseho.
Kwandikisha abashitsi bimaze kuba nk’umuco w’abatuye umurenge wa Cyanika, kuko ntawe bashobora gucumbikira batabanje kumwanzuza ku mukuru w’umudugudu, nk’uko Mukarwego Jackline utuye mu Kagari ka Kagitega, abitangaza.
Agira ati “Ntabwo umushitsi yaza iwanjye ngo mpfe kumucumbikira ntagiye ngo mbaze mwanzuze ku munyamudugudu, kugira ngo nihagira ikibazo runaka kimubaho abe azwi mu mudugudu ko yarayemo.
Birafasha cyane kubera yuko ntabwo yagira ikibazo ngo akigirire iwawe ubundi wowe wamucumbikiye usigare uhangayitse.”
Bahufite Eduard wo mu kagari ka Nyagahinga, avuga ko mbere yo gucumbikira umuntu abanza kubimenyesha ubuyobozi kuko bifite akamaro.
Ati “Hari akamaro kabyo cyane ko umuntu ntabwo tuba tuzi aho aturutse, ashobora kuza ari umucengezi ugasanga uramucumbikiye bityo bikaba byavamo ingaruka mbi.
Ariko kumwakira ukamumenyesha inzego z’umudugudu bimaze kudufasha kubera ko mbere wajyaga kumva, ukumva umutekano wabuze, ahantu hibwe ikintu runaka mukayoberwa uwabikoze ariko ibyo ntibikibaho.”
Umunyamabanga nshingwabikorwa w’Umurenge wa Cyanika Kayitsinga Faustin, asobanura ko buri mudugudu ufite ikayi y’abasohoka n’abinjira kuburyo bamenya umuntu waraye mu mudugudu.
Ati “Byaradufashije kuko bituma tumenya abashitsi batugendereye nibande, bigatuma tumenya abaturage bacu bagiye, bagiye kuzihe mpamvu.
Ese uwo mushitsi yaje kuzihe mpamvu kuburyo bituma dushobora gukurikirana nk’uwaba yagira nabi cyangwa akiba twamenya ngo ninde wabikoze tukamenya naho twamushakira.”
Muri ibi bihe umwaka mushya utangiye abaturage barasabwa gutangira amakuru ku gihe ku muntu babonye batazi niyo yaba uwo batari bucumbikire arimo kugenda mu muhanda, kugira ngo barusheho kwicungira umutekano.
Ibitekerezo ( 1 )
KUBARUZA ABASHYITSI NIBYIZ BITUMA ABAGIZI BANABI BAMENYEKANA


text:
Kuri icyi cyumweru tariki 3 Ukuboza, mu muhango wo guhabwa impamyabushobozi ku banyeshuri 372 basoje amasomo y’ubukanishi mu ishuri rya mekanika ryitwa EMVTC Remera, riherereye mu Giporoso, Akarere ka Gasabo umujyi wa Kigali, abaribanjemo batanze ubuhamya berekana ko kwiga umwuga ari uguca ukubiri no gutega amaboko usaba ifaranga.
Abanyeshuri basoje amasomo y’ubukanishi
Uwitonze Chantal, ni umubyeyi w’umukanishi wasoje amasomo muri iki kigo mu mwaka wa 2014, mu buhamya bwe yasangije abitabiriye uyu muhango uburyo iri shuri ryamwugururiye amarembo y’imirimo ubu akaba ageze aho atwara imashini zihinga akanazikanika.
Uwitonze yagize ati "Naje banca intege ngo si umurimo w’ababyeyi, ariko naje gusanga ubukanishi ari umurimo wo mu mutwe kurusha uko ari uw’amaboko. Nize bingoye kuko mfite urugo, gusa byaramfashije cyane kuko abize hano atari bamwe bita ba rukonjonjozi. Uyu mwuga wanteje imbere kuko ubu nubatse inzu iri muri miliyoni zisaga icumi. Ni byo koko umwana w’umukanishi arabwirirwa ntaburara kandi ndi umubyeyi wo kubihamya".
Umwe mu bakobwa basoje aya masomo uyu mwaka, yavuze ko kwitabira kwiga ubukanishi byaturutse ku mpanuro Perezida wa Repubulika Paul Kagame adahwema guha abagore, abashishikariza kwitinyuka bagakoresha ubushobozi bafite, ati "Nanze kumutenguha".
Abanyeshuri bahiga bakoze imodoka bifashishije ibyuma bitagikoreshwa birimo n’ibitari iby’imodoka
Mu butumwa yageneye aba basoje amasomo, Kimenyi Burakari, umuyobozi ushinzwe uburezi mu Karere ka Gasabo yabasabye kuzaba inyangamugayo mu mirimo yabo, yagize “Murasabwa kuba inyangamugayo, mukagira ubupfura no gukunda akazi, mwirinde gushaka gukira vuba.”
Kimenyi yabasabye ubunyangamugayo mu mirimo bagiyemo
Umuyobozi w’iri shuri akaba ari nawe warishinze mu mwaka wa 2013, Nshimiye Jacques, avuga ko igitekerezo cyo kurishinga yagikuye ku byari bimaze kugaragazwa na Minisiteri y’abakozi ba Leta by’abafite ubumenyi butajyanye n’ibikenewe ku isoko ry’umurimo, bikaba ari nayo mpamvu iri shuri ryigisha mu buryo bw’ubumenyingiro kuko buhabwa 80% naho amasomo mu magambo agahabwa 20%.
Nshimiye Jacques washinze EMVTC Remera
Nshimiye avuga ko mu myaka 4 iri shuri rimaze, rigifite imbogamizi zirimo abarimu b’imyuga usanga bahenze, ati "Uwaryohewe n’amafaranga ahabwa n’abakiriya ntiyemera kuza kwigisha, n’uje aba ahenze" . Ikindi kibazo avuga ko ari ibikoresho usanga bihenze kandi bitaboneka mu Rwanda, gusa mu gushaka ibisubizo, iri shuri ryishakira ibikoresho rihereye ku byuma bitagikoreshwa.


text:
Inyigisho yo ku cyumweru cya 2 cya Adiventi, B
Ku ya 07 Ukuboza 2014
Bavandimwe, Yezu Kristu akuzwe !
Tugeze ku cyumweru cya II cya Adventi, umwaka wa Liturjia B. Nimucyo twongerere twiyibutse Adventi icyo ari kugira ngo turusheho guhugukirwa n’imyiteguro turimo. Adventi bikomoka ku ijambo ry’ikilatini «Adventus» , n’ikigereki „ parousia „ bisobanura igikorwa cyo gutegereza ukuza cyangwa amaza. Mbere mu Bagereki n’Abanyaroma, byasobanuraga ugutegereza igihe umushyitsi ukomeye azazira cyangwa bikavuga igihe umwami ukomeye runaka yaziye aje kwima ingoma ( Ex: Adventus Caesaris Augusti: igihe Sezari yaziye kwima ingoma). Iryo jambo Abakristu ba mbere barigize iryabo bashaka kuvuga amaza y’Umwami wacu Yezu Kristu (igihe yavukiye i Betelehemu) ndetse mu kinyejana cya IVe rihinduka nk’umwihariko wabo. Cyakora kwizihiza Adventi nk’igihe cyo kwitegura ayo maza byo bikomoka muri Gaule (Ubufransa bw’ubu) no muri Espagne ahagana mu myaka ya 380 nk’uko Konsili ya Saragose ibihamya. I Roma ho Adventi yatangiye kwizihizwa mu kinyejana cya VI.
Mu kwizihiza Adventi tugomba kumenya ko ari ukwitegura iminsi mikuru ya Noheli n’Ukwigaragaza kwa Nyagasani kuko muri yo Umukiza yigaragariza Israheli akigarariza n’amahanga yose. Uko kwigaragaza tukaba tuguhimbaza mu bihe bibiri:
-
Igihe cya 1: Ukuza kwa Kristu (kwa mbere) yigira umuntu akinjira mu mateka y’abantu ubwo yavukiraga i Betelehemu (avent historique): tariki 17-24/12;
-
Igihe cya 2: Ukuza kwa Kristu (kwa kabiri) igihe Kristu azagaruka bwa nyuma aje gucira imanza abazima n’abapfuye (avent eschatologique ): kuva ku cyumweru cya 1 kugera tariki 16/12.
Nyamara Kristu waje mu mateka y’abantu akaba azanagaruka ku munsi wa nyuma ni na We uhora aza buri munsi ari na yo mpamvu no muri iki gihe cya Adventi tugomba guhora turi maso ngo tumwakire. (C’est l’avent intermédiaire).
Inyigisho Adventi igomba kudusigira igomba kuba ikubiye mu bice bine by’ingenzi:
-
Guhinduka (metanoia) nk’uko Yohani Batista abigarukaho kenshi;
-
Gusubira mu buzima bwa buri munsi tukivugurura buri wese ku giti cye ndetse no mu ngo z’ababana ari abashakanye ari n‘abihayimana;
-
Gugukira indangagaciro twigishwa n’Inkuru Nziza nk’urukundo ,ubutabera , amahoro, ubuntu, ubwumvikane, imico myiza,…
-
Kugerageza gukurikiza imibereho myiza twigishwa n’abantu liturgia yita ”Inyamibwa za Adventi“ nka Bikira Mariya na Yohani Batista…
Bavandimwe rero ni muri urwo rwego kuri iki cyumweru cya 2 cya adventi Umuhanuzi Izayi aturarikira kwiyumvamo ihumure nka rya rindi Uhoraho yagobotoreye Umuryango we wari warajyanywe bunyago i Babiloni. Aragira ati; „ nimuhumurize Umuryango wanjye, nimuwuhumurize – ni ko Imana ivuze. Nimukomeze Yeruzalemu muyimenyeshe ko ubucakara bwayo burangiye,…(Iz40,1-2)“. Iki cyumweru uwacyita Icyumweru cy’ihumure ntabwo yaba yibeshye. Nyagasani ubwe aratugaragariza icyemezo yafashe cyo kuduhumuriza mu magorwa tubamo yose, mu bibazo tugira, mu nzitizi zose z’ubu buzima. Nguwo araje ngaho nitumwitegure nk’umushyitsi ukomeye kugira ngo ihumure atuzaniye ritazaduca mu myanya y’intoki. Nicyo gituma Izayi avuga ati: „ Nimutegure mu butayu inzira z’Uhoraho…“ ari na byo Ibaruwa ya kabiri ya Petero yatubwiraga iti:“ Ni koko Nyagasani ntatinze kurangiza isezerano rye…n’umunsi we ntuzatinda. Ni yo mpamvu , mu gihe mugitegereje ibyo mugomba gukora uko mushoboye kose kugira ngo Nyagasani azabasange mu mahoro, muri abaziranenge n’inyangamugayo.“ 2Pet3,14).
By’umwihariko rero, n’ubwo ngo Nyagasani azaza atunguranye, kuko ari umushyitsi w’imena hagomba kuboneka ibimenyetso bizamubanziriza. Ni ngombwa integuza ye. Ni yo mpamvu iki cyumweru kiturarikira guhanga amaso Yohani Batista nk’integuza y’intungane y’umukiza wacu akaba n’umuhanuzi w’ikirangirire mu bandi bahanuzi bose. Reka turebere hamwe uwo Yohani Batista ari we n’ubutumwa adusigira muri iki cyumweru ndetse no muri iki gihe cya Adenti muri rusange.
1. Yohani Batista ni intungane koko
Yohani akiri muto,Imana yamuhaye ingabire nyinshi:
-
Yavutse ku buryo budasanzwe ndetse bw’igitangazakuko yabyawe n’ababyeyi bashaje batari bakizeye urubyaro.(Lk1,18);
-
Malayika Gabrieli yavuze ko azatera ibyishimo n’umunezero ababyeyi be kandi benshi bakazashimishwa n’ivuka rye kuko azaba umuntu ukomeye mu maso ya Nyagasani. Ngo „ azagarura bantu benshi kuri Nyagasani Imana yabo, kandi azagenda imbere y’Imana arangwa n’umutima n’ubushobozi nk’ibya Eliya, agirango yunge ababyeyi n’abana babo, ab’ibigande abagire intungane , maze ategurire atyo Nyagasani Umuryango umutunganiye“ (Lk1,16-17).
-
Yohani akiri mu nda ya nyina yuzuye Roho Mutagatifu igihe Mariya na Elizabeti bahuye bakaramukanya. Ibyo bivuga ko Imana yamutatse ingabire nyinshi ataranavuka.(Lk1,15)
-
Imana ubwayo yamuhaye izina rya Yohani risobanura ngo Imana yatubababariye. Imana yatugiriye impuhwe. Ubwo yamwihereye izina rero, ni uwayo bwite.
Yohani amaze gukura, yigaragaje nk’umuntu w’intungane koko: ngo yiberaga mu butayu, akirira isanane n’ubuki bw’ubuhura, akiyambarira uruhu rw’ingamiya agakenyeza umukandara. Yohani atwigisha kwirinda agakabyo mu dukenera byo ku isi. Icy’ingenzi ni ugutunga Imana. Yezu ubwe yamwemeyeho umuhanuzi w’agatangaza. Ati:“ …mwari mwagiye kureba iki?… mu bana babyawe n’abagore ntihigeze kuboneka uruta Yohani.“ (Mt11,7-11).
Yohani yarasengaga cyane, agatoza n’abandi gusenga. Yabyigishishije abigishwa be ari na yo mpamvu abigishwa ba Yezu bamubwiye bati: „Mwigiha, twigishe gusenga nk’ko Yohani yabyigishije abigishwa be.(Lk11,1).
Yohani yicishaga bugufi cyane ku buryo yumvaga adakwiye kuba n’umugaragu wa Yezu ni uko aravuga ati: „…uje ankurikiye arakomeye, sinshobora no guhambura udushumi tw’inkweto ze (Yh1,27), kuko ni we ugomba gukura, jye ngaca bugufi“ (Yh3,30).
Yohani yariyibagirwaga cyane: yanatanze n’abigishwa be b’imena (Yohani na Andreya) ngo bakurikire Yezu we bamwihorere (Yh 1,35-37).
Kubera izi mpamvu zose, Yohani baramwitegerezaga bakamwita intungane n’umuntu watanze urugero rutazibagirana. Ndetse n’abakristu ba mbere ntibigishaga ibya Yezu batibukije imibereho Yohani (Int13,22-26). Koko rero Imana yamutoreye kuba umuranga n’inshuti by’Umwana wayo Yezu Kristu. Ni na byo Yohani avuga agira ati:“Umukwe ni we nyir’umugeni naho umuherekeza w’umukwe akaba iruhande rwe, akamutega amatwi, agahimbazwa no kumva ijwi rye; ngibyo ibyishimo binsabye“ (Yh 3,29).
2. Yohani Batisita, umuhanuzi w’ikirangirire
Yohani yateguye imitima y’abantu ngo bakire umukiza wabo. Imana ubwayo yamwihamagariye mu butayu yuzuza Ibyanditswe bitagatifu nk’uko Ivanjiri ya Luka ibitubwira: „…agenda yigisha ukwisubiraho bakabatizwa ngo bababarirwe ibyaha byabo nk’uko Izayi yavuze ati: Nimutegure inzira ya Nyagasani…(Lk 3,4). Yigisha cyane kwanga ibyaha no mu magambo akakaye (Lk3,12-14)… agira ati:“ Mwa nyoko z’impiri mwe, ni nde wababwirije guhunga uburakari bwegereje? Noneho nimugaragaze imigenzereze ikwiranye n’ukwisubiraho (Mt3,7-8). Inyigisho ze zishishikariza kwihana zatumye benshi bemera, ategura atyo inzira ya Nyagasani. Natwe nitwemere ko inyigisho duhabwa zidushyigura, ziduhindure abantu bashya.
Yohani yujuje umurimo we nk’umuhanuzi igihe yeretse Yezu rubanda ati:“ Dore Ntama w’Imana dore ukiza ibyaha by’abantu(Yh1,29) ahamya atyo ko umukiro Yezu azaniye abantu atari ubukungu n’icyubahiro by’isi, ko ahubwo ari ugukira ibyaha n’ubucakara bya sekibi.
Igihe cy’ingenzi cya Yohani ni igihe abatije Yezu. Uretse we, nta wundi muhanuzi tubiziho. Yohani amubera umugabo n’intumwa ya mbere, aravuga ati: „Naramwiboneye ubwanjye kandi ndahamya ko ari we Mwana w’Imana“(Jn 1,34). Aha Yohani atwigisha natwe kumwirebera. Ngaho nitumwirebere natwe tumubone duhamye ko ari we Mwana w’Imana koko. Buri wese narebe mu buzima bwe arebe niba yaramubonye…akanyurwa…ni uko abihamye. Ubuzima bwacu bwagombye kuba nk’igisingizo gihamya uwo twiboneye, akatunyura tukumva tutabiceceka.
3. Imipfire ya Yohani
Yohani arangije umurimo we wo guhamya ibyerekeye Yezu, kumwerekana no kumuha abigishwa be, yafashwe n’umwami Herodi, arafungwa azira kuvugisha ukuri no guharanira ubutabera kugeza ku ndunduro. Ndetse n’aho yari afungiye, yakomeje guhamya ukuri ashize amanga akaburira umwami Herodi ati: „Kirazira gucyura umugore w’umuvandimwe wawe(Mk6,18). Adventi itwibutse ko natwe tugomba guharanira ukuri n’ubutabera mu bantu kandi tukabikora dushize amanga.
Nyamara n’ubwo bwose yari intungane n’umuhanuzi w’ikirangirire, ntitwabura no gusanga ko mu buzima bwa Yohani, cyane cyane mu bihe bya nyuma, yaba yaribajije byinshi kuri we no ku Mukiza yaje guteguriza amayira. Ubwo yari mu buroko ababazwa ni bwo yatumye abigishwa kujya kumubariza Yezu ati: „ Koko uri Wa wundi ugomba kuza, cyangwa dutegereze undi? (Lk 7,19). „ Ah! Aho ntari kwibaza impamvu umukiro uwo Mukiza azanye waba utari kumugeraho aho ari gutikirira muri gereza? Yihebye pe! Ameze nk’uwiyanze. Aha ariko hatwereke neza ko Yohani hari aho ahuriye n’abandi bahanuzi bamubanjirije. Twibuke Umuhanuzi Eliya yisabira gupfa igihe yahungaga umwamikazi Yezabeli wamuhigaga ngo amwice amaze gutura igitambo Uhoraho ku musozi wa Karumeli( 1Bami19,4). Bitwibutse na none umuhanuzi Yeremiya avuga ati:“ Nyagasani warangwatiriye undusha amaboko, nanjye nemera gutwarwa (Yr20,7) ashaka nko kuvuga ati: „Yewe, sinari nzi ko burya ari uku bimeze, Uhoraho warambeshye rwose“. Twibuke kandi Musa ubwo yananizwaga n’imbaga akabwira Uhoraho ati: …yenda unyiyicire aho gukomeza kugendana na bo… „. Yohani na we aragaragaza ishusho nk’iy’abandi Bahanuzi. Hari ubwo natwe dushobora kugira ibitunaniza n’ubwo bwose twaba dukora iyo bwabaga ngo tunogere Imana tukaba twageza aho kubwira Imana tuti:“ Nyagasani ko nta ko ntagize, ungenje ute? Nkorwe n’ikimwaro kandi narakwiringiye? Ko utandwanaho bite? Ni ibyo byawe? Ariko uri nde koko?… „
Mu gisubizo Yezu yahaye intumwa za Yohani ni ho dusanga ibisubizo by’ibyo bibazo byose Abahanuzi bagira natwe ndetse twaba dufite. Ngo“ Dore impumyi zirahumuka,abacumbagira baragenda, ababembe barahumanurwa, ibipfamatwi birumva, abapfuye barazuka, n’abakene barabwirwa Inkuru Nziza . Hahirwa utazatsitara ku mpamvu yanjye (Lk7,21-22).„ Mu yandi magambo „…haranira ubutabera, ko abatumva bumva, ko abatabona babona, …ko abakene bamenya Ivanjiri,…ko ukuri kuganza…ko amahoro asesekara kuri bose,… „ ibyo ubyitangire, ubitangire ubuzima bwawe, ingororano yawe izaba nyinshi mu ijuru.
Yohani yapfuye aciwe umutwe ngo kugira ngo aceceke. Nyamara ntawe ushobora gucecekesha Umuhanuzi ruhenu ngo byemere. N’iyo yapfa, ukuri yarwanagaho kurakomeza n’abamwishe bagahorana indishyi ku mutima.
Yohani yabaye umuhanuzi w’imperuka w’Isezerano rya kera, kadi aba n’intumwa ya mbere y’Isezerano rishya.Yujuje koko ibyaririmbwe na se Zakariya amucigatiye mu biganza ati:“ Naho wowe wa kana we, uzitwa umuhanuzi w’Umusumbabyose, kuko uzabanziriza uruhanga rwa Nyagasani ngo umutegurire inzira“( Lk1,76).
Yohani rero nayobore intambwe zacu mu nzira y‘amahoro (Lk1,79).
Icyumweru cyiza
Umubyeyi Bikira Mariya aduherekeze muri uru rugendo adusabira.
Padiri Léandre NSHIMYIYAREMYE


text:
Ntagushidikanya guhari ko Poroteyine ari nziza kandi ari ngenzi ku buzima bw’umuntu muri rusange. Poroteyine ikozwe na za amino acids nyinshi, nintungamuburi inyinshi muri zo tuzikura mubyo turya izindi umubiri ukabasha kuzikorera , ikaba igira akamaro gahambaye koko zifasha umubiri mu gukura no kwiyongera, igisebe kuba cyacyira ariho havuye izina ibyubaka umubiri, ndetse ikora ubudahangarwa bw’umubir, itanga rusange y’umuntu, ibika ikanatwara intungamubiri ikaba inatanga ingufu zigera kuri kilokalori 4 mwi garama rimwe rya poroteyine.
Muri bimwe byifashisha poroteyine kugirango bikore cyangwa bibiho mu mubiri wacu urugero na basirikare b’umubiri, imisemburo, imikaya, imisatsi, inzara, enzymes, kuvura kwa maraso.
Poroteyine (Ibyubaka umubiri) tuzisanga cyane mu bice bibiri byibiribwa bikurikira:
- Ibiribwa bifite poroteyine bituruka ku matungo ( amata, amagi, inyama nibindi )
- Ibiribwa bifite poroteyine bituruka ku bimera (ibihunnyo,ubunyobwa, ibinyamisogwe…)
IBIRIBWA DUSANGAMO IBYUBAKA UMUBIRI
Amafi
Inkoko
Inyama z’inka, ihene, intama, ingurube nibindi
Amata
Amagi
Imbuto z’igihaza
Ibishyimbo
Amashaza
Isoya
Ubunyobwa
Kwifunguro ryawe ntihakabure ho byibuze ikiribwa kimwe buri ibi twavuze hejuru , kugirango wongere imirire yawe ugire n’ubuzima bwiza, kubana bari munsi yi mwaka itanu cyane cyane bakenera ibyubaka umubiri cyane kuko iyo babibuze barwara byacyi yumisha.


text:
Nyabihu: Barakangurirwa kugana ubutabera bwunga birinda gusiragira mu nkiko
Abaturage bo mu Karere ka Nyabihu, barakangurirwa kwimakaza ubutabera bwunga, bugakorerwa mu miryango, kuko biri mu bizagira uruhare mu kugabanya umubare w’abagana inkiko, abafungirwa muri za kasho n’amagereza, ndetse bigaca n’amakimbirane mu miryango, bityo n’abantu bakabona umwanya wo gukora ibibafitiye inyungu.
Ibi Ihuriro ry’Imiryango itegamiye kuri Leta, ishinzwe gushyira mu bikorwa umushinga witwa “Ubutabera bwegereye Umuturage-Ituze Iwacu”, riheruka kubigarukaho mu bukangurambaga, ryateguye, bukitabirwa n’abaturage bo mu Mirenge ya Bigogwe, Mukamira na Rugera yo mu Karere ka Nyabihu.
Bamwe mu babwitabiriye, barimo na Mukamulisa Josephine wo mu Murege wa Bigogwe, uvuga ko hari igihe abantu bagirana ikibazo, bagashorana mu manza zishobora no gutuma umwe muri bo afungwa, nyamara mu bigaragara bashoboraga kugikemura hagati yabo, cyangwa babifashijwemo n’abo mu muryango, batarinze kwisanga mu nkiko.
Yagize ati “Umuntu agirana na mugenzi akabazo gato, wenda bakarwana, umwe yakomeretsa mugenzi we akajyana ikirego bikabyara ibifungo n’imanza. Ibyo bintu usanga bitudindiza nk’abaturage, harimo no kuhatakariza igihe n’amafaranga, nyamara bakabaye barabanje kubikemurira hamwe mu muryango, uwahemutse akiyunga n’uwo yahemukiye, batarindiriye kujya mu nkiko”.
Bizumuremyi Donatien na we yunga mu rya mugenzi we, ahamya ko kutiyambaza ubutabera bwunga, umuntu akishora mu manza zo mu nkiko, byanze bikunze atabura ingaruka ahura na zo.
Yagize ati “Iyo abantu bagiranye ikibazo, ntibihutire kugikemura ahubwo bakishora mu manza, byanga bikunze ntibabura guhura n’ibibasaba gushora amafaranga. Urugero nko kwishyura igarama ry’urubanza, umwunganizi, ndetse utirengagije n’amatike bifashisha bajya cyangwa bava kuburana mu rukiko. Nyamara bicaranye bagakemurira hamwe ibyo bibazo hagati yabo, byaba na ngombwa bakiyambaza imiryango, bakabaye barengera igihe cyabo ntibagipfushe ubusa, yewe n’ayo mafaranga bagashoye mu manza, bakayifashisha mu bindi bintu bibyara inyungu zihuse”.
Muri ubwo bukangurambaga bwigisha akamaro k’ubutabera bwunga, abaturage barushijeho gusobanurirwa uburengazira ku butabera, imikorere y’inzego z’ubutabera zo mu Rwanda, uko bakwikemurira amakimbirane mu mahoro, ubuhuza bukorewe mu nkiko n’ibindi.
Hugo Moudiki Jombwe, uyobora umuryango wibanda ku guha abaturage ubutabera, RCN Justice et Démocratie, avuga ko bita cyane ku kwifashisha inzira y’amakinamico mu kwereka abaturage uburyo ubutabera bwunga, bwababera imbarutso yo gukumira amakimbirane no gusiragira mu manza bya hato na hato.
Byiyongeraho nanone kuba byanabera abaturage inzira ituma batihererana akarengane kabo, bakageza ibyo bibazo byabo ku bo bireba, bakaba babakorera ubuvugizi mu nzego zibegereye, nko mu masibo, mu Midugudu, mu Bunzi, hagamijwe ko ibibazo bafitanye bivugutirwa umuti kandi badasabwe n’ikiguzi.
Umuhuzabikorwa wa MAJ mu Karere ka Nyabihu, Kabandana Janvier, asaba abaturage guharanira ko ibibazo byabo bajya babikemurira hasi, batarinze kubigeza mu nkiko.
Yagize ati “Ubutabera butangwa n’inkiko bugira ikiguzi; ndetse hakaba n’ubwo ubwo butabera butinda kuboneka, kubera uburyo inkiko na zo ubwazo zifite inshingano nyinshi cyane. Ikindi ni uko abantu baburaniye mu rukiko, hari igihe usanga umubano wabo ujemo agatotsi, kubera icyemezo cy’urukiko rimwe na rimwe kiba gikakaye”.
Ati “Abantu bamwe usanga batamenya uburyo bwo kwiburanira, bagatinya kwisobanura imbere y’umucamanza, ntibanamenye gutanga ibimenyetso bibarenganura mu gihe baburana, bikaba byabaviramo no gutsindwa, bagahomba n’imitungo yabo. Ni yo mpamvu dushishikariza abaturage kumva inyungu ikomeye, iri mu kwikemurira ibibazo hagati yabo, batarinze kubigeza mu nkiko”.
Muri ubu bukangurambaga, bwateguwe ku bufatanye na Minisiteri y’Ubutabera, ibitewemo inkunga na Ambasade y’u Buholandi mu Rwanda na Koperasiyo y’Abasuwisi mu Rwanda; abaturage bahawe urubuga rwo kuganira n’abo mu nzego zikora mu butabera, bazigezaho ibibazo byabo, banahabwa ubufasha mu by’amategeko, n’andi makuru y’inyongera.


text:
Akenshi usanga hari abibwira ko abagabo badakunda cyangwa se ko bigoye kumenya niba koko umugabo afite uwo yiyumvamo birenze ndetse bishobora no kumugaragaraho. IBI NI IBYAKWEREKA UMUGABO WUJE URUKUNDO
Umugabo ufite urukundo arihangana:
Uzasanga umugabo ufite urukundo yihanganira byose,n’iyo yaba atarakubwira ko agukunda ari inkumi yabonye bwa mbere ashobora kwerekana ko we atarabifitemo ingufu nyinshi nyamara aba yaguye mu mutego ibyo ntibyakubuza kumukunda mugafumbira urukundo rwanyu mukarambana
Umugabo ufite urukundo aritanga:
Yiyumvamo ubutware n’ubushobozi bwo kwerekana ibyo yifitemo . Ahorana ubwitange bwo kugaragaza ko ntacyamunanira ,icyo wamusaba cyose agerageza kugikora yihuse kandi ubona ko anabyishimiye ntahwema kukugaragariza ishyaka ryinshi afite. Nubona umugabo udafite ubushake mugitangirana ntuzibwire ko bizagenda biza ntacyo azigera ahindukaho.
Umugabo ufite urukundo ahora ashaka gushimisha umukunzi we:
Umukunzi niwe ufata iyambere muri gahunda ze zose, icyo akoze cyose agikora umutima ariwe uriho ugasanga abaza icyo yakora kugirango bagire ibihe byiza mbese ari ukubyumvikanaho ntabyo gushyiraho itegeko.
Ikindi kandi ashyira imbere kumva ibyiyumviro bya mugenzi we kandi akanabikurikiza; urugero burya umugabo ugukunda ashobora kureba film mu mwanya w’umupira bitewe n’uko ari umukunzi we abimusabye akemera akigomwa ibyo akunda agakora ibyo umukunzi we ashaka.
Umugabo ufite urukundo ahinduka mu mico:
Akenshi umugabo ukoreshwa n’urukundo atandukana n’ingeso ze mbi cyane cyane izo azi neza cyangwa se akeka ko zababaza umukunzi we. Aha niho uzasanga umugabo atagitegekwa n’akabari cyangwa ngo akunde gutaha igicuku bikabije.
Akenshi usanga hari abibwira ko abagabo badakunda cyangwa se ko bigoye kumenya niba koko umugabo afite uwo yiyumvamo birenze ndetse bishobora no kumugaragaraho.
IBI NI IBYAKWEREKA UMUGABO WUJE URUKUNDO


text:
Ese kugomeza gukora imibonano mpuzabitsina ni byiza no mu gihe utwite ? Iki ni ikibazo cyibazwa n’abantu batari bake akaba ari byo tugiye kurebera hamwe. Ubusanzwe nta mpamvu n’imwe yo guhagarika imibonano mpuzabitsina mu gihe utwite. Icy’ingenzi ni uko wumva nta kibazo ufite ku byerekeranye n’inda utwite.Nk’uko bitangazwa na babycenter.fr, uru rubuga ruragira ruti “Niba utwite inda ukaba ari nta kibazo na kimwe ufite, nta kabuza gukomeza gukora urukundo na mugenzi wawe kugeza igihe utangiriye ibise”. Nyamara rukomeza rugira ruti “Banza uvugane na muganga wawe (gynécologue) ndetse akubwire n’uko nyababyeyi yawe imeze, cyangwa niba nta n’ikindi kibazo wagira.
Imibonano mpuzabitsina hari icyo itwara umwana uri mu nda?
Ntakibazo na kimwe umwana agira iyo ukora imibonano mpuzabitsina . ndetse niyo mugenzi wawe yaba ari hejuru yawe (aha ariko nk’umuco wacu abanyarwanda dukwiye kugiramo ubushishozi kuko si byiza kubikora usa nk’umusazi). Hari akantu gasa n’agafuniko gafite ururenda ruhagije (L'épais bouchon muqueux) gafunga nyababyeyi kugira ngo hirindwe ingaruka zose zatuma habaho ikibazo nko gukomereka. Icyo bita liquide amniotique n’imikaya ifite ingufu ya nyababyeyi bikingira umwana.
Ariko niba umwana mu nda wumva asa nuwimuka, ntibivuga ko aba azi ikirimo kuba niba ari kibi cyangwa cyiza, ahubwo uzabibwirwa n’uko umutima uba utera cyane. Hanyuma icyo gihe gisa nk’aho kihariye, ni ngombwa ko wakwigira inama yo guhagarika imibonano mpuzabitsina muri ako kanya.
Mbese byaba byiza kubigira akamenyero?
Birashoboka ariko ku bagore bamwe na bamwe! Abandi ntibibabera byiza cyane. Amaraso agana muri icyo gice ashobora kuba menshi cyane muri ako gace k’ibice by’imyororokere y’umugore, kandi akongera ibyiyumvo cyane. Ariko ku bandi bagore, ubwo bwinshi bw’amaraso, bushobora gutuma umugore utwite agubwa nabi nyuma y’imibonano mpuzabitsina. Ku bagore bamwe kandi uzasanga bababara “Crampes abdominales” mu gihe cyangwa nyuma y’icyo gikorwa.
Ese birasanzwe kumva udashaka imibonano mpuzabitsina utwite?
Nibyo birasanzwe ! Umubiri wawe ni wo ugomba kwiyumvamo ko ari ngombwa kandi ko nta ngaruka byagira mu buzima bwawe cyane ku byerekeranye n’imibonano mpuzabitsina, ariko kandi birakwiye no kubanza kuganira n’umugabo wawe. Abagore bamwe rwose bumva nta kibazo na kimwe bibatera kandi koko ni byo, mu gihe abandi bo rwose bibatera kunanirwa cyane ndetse bakagubwa nabi cyane ku gihembwe cya mbere (mbere y’amezi ane utwite) ku buryo niyo ubikoze uba usa numusagarira rwose.
Nk’uko impuguke mu by’imyororokere zivuga ziragira ziti “Igihembwe cya kabiri rwose umugore yumva abikunze ariko buhoro. Nyamara ukwifuza kubikora mu gihembwe cya gatatu birahinduka cyane bitewe n’uko aba atangiye gutekereza ibyo kubyara, ubundi akumva rwose arabishaka cyane kuko iki gihe niho umugore bavuga ko aba aryoheye umugabo cyane”.
Ese imyitwarire y’umugabo irahinduka?
Ahanini abagabo batangira kubona ko abagore babo babakurura cyane (très attirante). Ariko ukubishaka k’umugabo gushobora kubamo ahanini ubwoba cyane ku buzima bw’umubyeyi n’umwana atwite, ibi byose kandi ni ingirakamaro k’umugabo kuko byerekana cyane impuhwe n’urukundo umugabo afitiye umugore we. Ndetse ahanini iki ni igihe cyo kwitonda cyane k’umugabo kikanagaragariza umugore ko umugabo we abona neza ko umugore atwite kabone n’ubwo yakora imibonano abikorana ubushishozi buhagije.
Video Abakobwa Beza
Mbese Imibonano Mpuzabitsina n'Umugore Utwite Hari Icyo Itwara Umwana Uri mu Nda
Ese kugomeza gukora imibonano mpuzabitsina ni byiza no mu gihe utwite ? Iki ni ikibazo cyibazwa n’abantu batari bake akaba ari byo tugiye kurebera hamwe. Ubusanzwe nta mpamvu n’imwe yo guhagarika imibonano mpuzabitsina mu gihe utwite. Icy’ingenzi ni uko wumva nta kibazo ufite ku byerekeranye n’inda utwite.Nk’uko bitangazwa na babycenter.fr, uru rubuga ruragira ruti “Niba utwite inda ukaba ari nta kibazo na kimwe ufite, nta kabuza gukomeza gukora urukundo na mugenzi wawe kugeza igihe utangiriye ibise”. Nyamara rukomeza rugira ruti “Banza uvugane na muganga wawe (gynécologue) ndetse akubwire n’uko nyababyeyi yawe imeze, cyangwa niba nta n’ikindi kibazo wagira.
Labels: abagore, imyororokere, umugore utwite


text:
Urubyiruko ruhagarariye abandi rwo mu Turere twa Gicumbi ,Rulindo na Gakenke bafashe iya mbere mu kwamagana abimakaza amacakubiri no guhangana n’abapfobya Jenoside yakorewe Abatutsi 1994.
Kuri uyu wa 20 Gicurasi 2022 mu Karere ka Rurindo hateraniye urubyiruko ruturuka mu Turere tw’ Amajyaruguru bibuka bagenzi babo bagera kuri 28 bishwe bazira kwitwa Abatutsi, bashyinguwe muri aka Karere, hanafatwa ingamba zo kwiyemeza gutanga umusanzu wo guhangana n’uwo ariwe wese wakongera kubiba amacakubiri mu banyarwanda.
Igihango cy’Urungano, uru rubyiruko intero ni imwe “Urubyiruko Twahisemo kuba umwe- Igihango cyacu”.
Igikorwa cyabereye mu ishuri rya IPRC Tumba, basobanurirwa uburyo Abanyarwanda babagaho mu bumwe n’ubwiyunge nta makimbirane bafitanye, ariko kubera ubuyobozi bwariho hakabaho ubukangurambaga bwo gushuka urubyiruko rukica bagenzi babo kandi nta kintu bapfaga.
Mu gahinda gakomeye urubyiruko rwagaragazaga, n’ ko bamwe mu rubyiruko bacengewe n’ ingengabitekerezo bagafata imihoro n’ izindi ntwaro gakondo bagahiga bagenzi babo bakabica kandi ntacyo bapfaga, igikorwa bafashe nk’ubugwari.
Gusa bakongera bagatekereza uburyo nanone hari urubyiruko rwigishishwe neza rugafata iya mbere mu guhagarika ubwicanyi bwakorerwaga abatutsi, bigashoboka , ndetse bakabohora igihugu icyo bise ubutwari.
Ndagijimana Emmanuel umunyeshuri wa IPRC Tumba ishuri riherereye mu karere ka Rulindo, yahisemo kuba umusizi w’ amateka mu rwego rwo kwigisha urubyiruko kwitandukanya n’abimakaza amacakubiri, kwigisha ubumwe n’ ubwiyunge ndetse no guhangana n’ abashaka gupfobya Jenoside yakorewe Abatutsi.
Agira ati “Abasore b’ibikaka n’abakobwa b’ibishongore twibuka uyu munsi bishwe n’ urubyiruko bagenzi babo kandi ntacyo bapfaga, mureke tubibuke ariko tunatandukane n’amateka mabi, tube urubyiruko rwahisemo kuba umwe nk’igihango cyacu, tubibuke ndetse tuniyubake mu bumwe n’ubwiyunge bizatuma turushaho kugira imbere heza.”
Nshimiyimana Alexis uri mu nama nkuru y’ urubyiruko mu Karere ka Gicumbi agira ati ”Twifuza ko ku nzibutso hajya handikwaho amateka yaharanze bizadufasha kudasibanganya amateka n’ibimenyetso bya Jenoside yakorewe Abatutsi, twiteguye gutanga umusanzu mu gufasha abahuye n’ihungabana, tunarusheho kubaka ubumwe n’ubwiyunge nkuko Abanyarwanda kuva cyera babanaga nta kwishishanya.”
Uwitonze Patricie nawe n’urubyiruko rw’Akarere ka Gakenke agira ati “Twahisemo kuba umwe, nitugira urukundo Jenoside ntizongera kuba ukundi, mureke duhangane n’ abimakaza ingengabitekerezo cyane cyane babicisha ku mbuga nkoranyambaga, kandi nituba umwe tuzabarwanya.”
Depite mu Nteko Ishinga Amategeko Kamanzi Erneste agira ati “Twibuka urubyiruko nk’imbaraga igihugu cyatakaje ,ndetse n’ abandi bose bishwe ntibateze kuzazima kuko turabibuka,tunashime urubyiruko rw’Inkotanyi rwafashe iya mbere mu gutsinda urugamba rwo kubohora igihugu no guhagarika Jenoside yakorewe Abatutsi.”
Yongerako ko urubyiruko rw’Inkotanyi bifashishije ubushobozi bucye bari bafite, ati “Twongere tube umwe, twubake inshingano, kwirinda uwari we wese ushaka gupfobya Jenoside, mugaragaze ibyiza mumaze kugeraho nibwo muzarushaho kuba inkomezamihigo.”
Umuyobozi w’Akarere ka Rulindo, Mukanyirigira Judith avuga ko muri aka Karere hari inzubutso Icyenda zishyinguwemo imibiri isaga 2019 yazize kuba abatutsi, hari n’abajugunywe mu mugezi wa Nyabarongo batabashije kumenya umubare wabo, gusa asaba buri umwe gufata iya mbere mu gukumira Jenoside ntibizongere kubaho ukundi.
EVENCE NGIRABATWARE / UMUSEKE.RW


text:
«Hari abavuga ko icyo ari ikibazo gikomeye ku bagabo kuko ngo gishobora kuba cyasenya ingo, mubivugaho iki? Kibaye ari ikibazo cyakemuka gute? Murakoze cyane».
Nkuko bitangazwa na ejaculationcontrole.com bavuga ko gusohora vuba cyangwa se kurangiza vuba mu byukuri atari uburwayi ahubwo ngo , bituruka ku mikorerere mibi y’imyanya myibarukiro y’umugabo.
Mu gihe gisanzwe umugabo akora imibonano mpuzabitsina nta kibazo afite , uko igihe kigenda niko ibyishimo cyangwa se uburyohe bwo mu mibonano bugenda bwiyongera ariko byagera ku gihe runaka bukaguma hamwe budahindagurika ni ukuvuga ko butiyongera cyangwa se ntibugabanuke ibyo bita « periode plateau ». Kubantu bafite ikibazo cyo kurangiza vuba ntibabasha kugera muri iyi periode ngo bayimaremo igihe kirekire.
Ushobora kwibaza uti « bisaba igihe kingana iki kugira ngo bavuge ko umugabo afite ikibazo cyo gusohora vuba cyangwa se kurangiza vuba? »
Abahanga abatandukanye batanga ibihe bitandukanye , iyo bashaka gusobanura icyo kurangaiza vuba bivuga bakoresheje igihe, ariko muri rusange bavuga ko umugabo yarangije vuba igihe yasohoye bidaturutse ku bushake bwe kandi byibuze atarageza ku minota 5 atangiye gukora imibonano mpuzabitsina. Ni ukuvuga yinjije igitsina cye mu cya mugenzi we w’umugore . Ibi bigatuma yumva atamerewe neza, akagira umunaniro, ubwoba k wijena ndetse bikagera aho atinya gukora indi mibonano mpuzabitsina ). Kurangiza vuba bikaba biri mu byiciro 4:
· 1. Icyiro cya mbere : Bavuga ko iki ari ikiciro cyoroheje abagabo bo muri iki cyiciro baba bafite ikibazo cyo kurangiza vuba ugereranije n’abandi bo mu bindi byiciro, mu mpamvu zitera gusohora vuba kur iaba bagabo bari muri iki cyiciro zirmo ahanini , stress , umunaniro ukabije.
· 2. Icyiciro cya kabiri: Abantu bari muri ki cyiciro basohora nyuma y’iminota iri hagati 1 kugeza kuri 5, abenshi bakunze kuba ari abasore ndetse n’abakunda kwikinisha.
· 3. Icyiciro cya gatatu: Abagabo bari muri ki cyiciro basohora ako kanya bakimara kwinjira kandi biba bimaze kubabaho karande cyangwa se babimaranye igihe kinini.
· 4. Icyiciro cya kane: Aha ngaha ho umugabo asohora ataranabasha kwinjira cyangwa se kwinjiza igitsina cye mu cya mugenzi we w’umugore . Abagabo bari muri iki kiciro bakaba bakunze kuba ari bo bafite ikibazo cyo kurangiza vuba gikomeye kurusha abandi bari mu bindi byiciro twavuze haruguru .
Impamvu zitera umugabo gusohora vuba
Kugira ngo wumve ikibazo cyo gusohora vuba ndetse nuko wabyirinda ni ngombwa ko umenya impamvu zibitera ndetse no kumenya neza koko ko ufite icyo kibazo kugira ngo ubashe kukiganira n’abaganga noneho babe bagufasha. Abagabo benshi baba bakeka ko kurangiza vuba cyaba ari ikibazo gituruka ku gitsina cyabo ariko siko bimeze. Mu mpamvu zitera kurangiza vuba, impamvu nyamukuru ni ibibazo bituruka ku bwonko dore ko ari na bwo bukora controle y’ibijyanye no gusohora.
Bavuga ko kandi abantu benshi barangiza vuba bikunda kubabaho ahanini ku nshuro yabo ya mbere bakora imibonano mpuzabitsina, uko bagenda bamenyera gukora imibonano niko barushaho kudahura ni ki kibazo cyo kurangiza vuba. Ibi bibazo by’ubwonko bishobora guturuka ku bintu bitandukanye harimo :
· Umunaniro ukabije,
· Kwikinisha,
· Kugira ubwoba mu gihe ukora imibonano no kutigirira icyizere,
· Imisemburo itameze neza mu maraso,
- Indwara zifata amabya,
· Impanuka,
· Uruhererekane rwo mu miryango…
Ese ibi bishobora kuba intandaro yo gusenyuka kw’imiryango ?
Twakubwira ko ahanini iyo iki kibazo kidakemutse gishobora kuba intandaro yo gusenyuka kw’imiryango biturutse ko, umugabo iyo arangiza vuba, umugore we atari yakageze ku ndunduro y’ibyishimo abonera mu mibonano . Ni ukuvuga ko aba atarangije. Ibi bishobora gutuma atangira gushaka abandi bagabo ku ruhande agaca inyuma uwo bashakanye n’ibindi nk’ibyo bikaba byatuma urugo rusenyuka burundu.
Kurangiza vuba ni kibazo cyoroshye gukemuka mu gihe wamenye ko ugifite, hanyuma kandi ukamenya no kwirinda zimwe mu mpamvu twavuze. Ibynshi muri izi mpamvu bikaba bishobora kuvurwa neza na muganga bigakira.